text:
Fjørugrátítlingurin (lat. Anthus obscurus; da. Skærpiber) heldur seg á turrlendi og helst har, sum grót er um vegir; í bjørgum og urðum er hann nógv at síggja, so væl sum á sjóvarklettum og køstagørðum. Reiðrið ger hann av deyðagrasi, grovastu stráini ytst, fínastu innari, innast er mjúkur mosi og so ull og fjøður. Fyri tað mesta hevur hann tað í eini garðsholu ella einum grótglopri, stundum undir einum bakka. Eggini eru grá við dimmum prikkum, oftast 4 ella 5 í tali. Bøgan vermir, meðan steggin flákrar høgt uppiyvir og syngur fyri henni.
Og gott hevur hann málið. Fyrst ljóðar eitt mjúkt pjip-pjip, meðan hann
flýgur uppeftir, so kemur eitt títt pipipi, meðan hann dalar niður. So setur
hann seg eina lítla løtu, til hann aftur fer í loft og byrjar leikin av nýggjum. Eftir 14 døgum eru ungarnir útkomnir. Sum hjá øllum smáfuglum eru teir naknir í fyrstuni og heldur ljótir. Høvdið er margháttliga stórt, — ikki á leið at teir orka at bera tað, og so hava teir tað liggjandi uppi á kroppinum á hvørjum øðrum. Mamman vermir teir, og pápin ber teimum at eta.
Skjótt eru teir floygdir, og duga tá sjálvir at vinna sær føðina. Heyst og vetur eru teir nógv í hoygørðum, har eru hoysniglar og grasfræ at fáa. Í kava hava teir tað ofta svangligt. Blaka fólk tá molar út til teirra, kunna tey haldga teir so at húsunum, at teir hvønn dag koma fyri dyrnar at eta — teir spakastu kunna stundum seta seg á gáttina og eygleiða fólkini innanfyri. Men ketturnar ræðast teir illa, og tær verða eisini mongum av teimum at bana.
Úr: Mikkjal á Ryggi: Fuglabókin, Dýralæra II. 1951.


c: text/html

text:
Heilsurøktari
Heilsurøktaraútbúgvingin tekur 1 ár og 10 mánaðir.
Byrjar í mars mánaða á hvørjum ári.
Freistin at søkja er 1. novembur.
Tú lærir m.a. um heilsufremjan, fyribyrging, sjúkrarøkt og endurmenning.Tú kanst arbeiða innan t.d. eldraøkið, Almanna- og heilsuverkið, psykiatri og sjúkraflutning, ella sum stuðul hjá fólki ið bera eitthvørt brek.
Longd 22 mánaðar íalt.
Tú ert 3 ferðir í skúla í Suðuroy, ímillum 10-14 vikur.
Tú ert 3 ferðir 12 vikur í starvsvenjing, ið kann liggja kring landið.
Í Námskipanini finnur tú fleiri upplýsingar.
Finn umsóknarblað her
Gevur atgongd til fleiri víðari útbúgvingar.
Les um hvar fyrrverandi næmingar okkara arbeiða.
Upptøkukrøv
Til heilsurøktara krevst heilsuhjálparaútbúgving, ella onnur útbúgving + viðkomandi arbeiðsroyndir.
Frágreiðing:
Onnur útbúgving kann t.d. vera: Studentsprógv, Hf-prógv, FHS, saman við viðkomandi arbeiðsroyndum. Arbeiðsroyndir eru eitt krav, fyri at kunna søkja inn uttan heilsuhjálparaútbúgving. Kravið um arbeiðsroyndir er minimum 3 mánaðir, fulla tíð. Ella 6 mánaðir hálva tíð. Tað er eitt krav, at arbeiðsroyndirnar eru innan umsorg, røkt ella heilsuøkið.
Dømi:
FHS eitt ár + 3 mánaðar viðkomandi arbeiðsroyndir, fulla tíð.
Arbeiðsváttan:
Tað er umráðandi at senda váttanfyri arbeiðsroyndir, frá arbeiðagevara, við umsóknini um upptøku.
Á arbeiðsváttanini skulu vegleiðandi arbeiðstímar pr. viku/mánaða skrivast og tíðarskeiðið, ið ein hevur arbeitt skal vera greitt tilskilað.
Tíðarætlan
Lærugreinar
Skúlagongdin gongur fyri seg í Suðuroy.
Yrkislærugreinar:
Almanna- og samfelagslæra
Náms- og sálarfrøði
Endurmenning
Psykiatrisk sjúkralæra
Sjúkrarøkt
Somatisk sjúkralæra
Heilivágslæra (nýggj lærugrein frá mars 2016 )
Almennar lærugreinar:
Dansk C
Enskt C
Føroyskt C
Náttúrulæra C
Vallærugreinar
Starvsvenjingarpláss
Starvsvenjingin gongur fyri seg runt alt landið.
Heilsurøktaranæmingar eru í starvsvenjing tríggjar ferðir undir útbúgvingini. Hvør starvsvenjing er 11-12 vikur.
Heilsurøktarin skal í starvsvenjing innan hesi trý økir:
- Eldraøkið
- Sjúkrahús
- Psykiatriska økið
Metingar í skúlaskeiðunum
Tá eitt skúlatíðarskeið endar, er ein innanhýsis roynd og talmet verða givin fyri hvørja lærugrein sær.
Metingar í starvsvenjingini
Starvsvenjingin hevur ávís mál ið skulu standast við endan av tíðarskeiðnum. Næmingurin fær vegleiðing undir starvsvenjingini og skal til 3 samrøður í hvørjari starvsvenjing. Vegleiðarin útfyllir eina støðismeting, ið vísir støðið hjá næminginum.
Próvtøkur
Til seinast í útbúgvingini liggja próvtøkur. Heilsurøktaranæmingar skulu upp til próvtøku 4 ferðir:
- Verkætlan, ið er skrivað í bólkum
- Heilivágslæru
- 2 próvtøkur har trekt verður ein yrkislærugrein og ein almenn lærugrein.
Mentamálaráðið trekkir út lærugreinarnar.
Arbeiðspláss
Eftir lokna útbúgving kanst tú arbeiða innan t.d.:
- Eldraøki
- Sjúkrahúsverki
- Psykiatriska øki
- Stuðulstænastuna
- Sjúkraflutning
Víðari lesnaður
Sum heilsurøktari kanst tú fara víðari til fysioterapeut, ergoterpeut, sosialráðgeva, sjúkararøktarfrøðing ella námsfrøðing í Danmark.
Í Føroyum er Sjúkrarøktarfrøðiútbúgvingin á hægri støði (bachelor of science - Universitetsútbúgving) enn í DK (proffesiónsbachelor - Proffesiónsháskúli) Tí ber enn ikki til at fara beinleiðis víðari her. Ætlanin er at finna ein møguleika við uppstigan, so at tað fer at bera til at fara beinleiðis víðari í Føroyum eisini.
Vilt tú vita meira, kanst tú fara inn á www.ug.dk

robotstxt: allowed

filter: keep


text:
JUVEL II til Orknoyar 2. mai
Kristiliga Tíðindatænastan - Poul Jóhan Djurhuus:
EVANGELISERING Í ORKNOYGGJUM 4. – 13. mai 2018
Seinastu sjey árini hevur felagsskapurin, Atlantic Mission, gjørt evangeliseringsferðir við trúboðanarbátinum JUVEL II, til grannalond okkara. Ferðir hava verið gjørdar til Hetlands, Orknoyggjar, Hebridurnar, Íslands og Noregs.
Høvuðsendamálið við Juvel II er at sigla í Grønlandi við gleðiboðskapinum, har báturin er umleið 4 mánaðir hvørt summar.
Áðrenn farið verður
til Grønlands, hevur Atlantic Mission lænt bátin til hesar ferðir til grannalondini.
Í ár verður farið til Orknoyggjar í fyrru helvt av mai mánaði. Hetta er triðja vitjanin hjá Juvél II í Orknoyggjum.
Tað verða 15 fólk í ferðalagnum. Skipari verður Gullak Gullaksen úr Leirvík, sum eisini var skipari á ferðini til Norra í fjørð. Siglt verður av Havnini mikudagin 2. mai. Vanligt hevur verið at hava eina farvælløtu sama dag, sum farið verður avstað, og soleiðis verður eisini í ár, men klokkutíðin verður lýst nærri seinni.
Tað tekur millum 20 og 24 tímar at sigla til Kirkwall, og avtalað er gjørd við havnamyndugleikarnar í Kirkwall, at Juvél II leggur til bryggju fríggjadagin 04. mai kl. 17:00. Har verður almenn móttøka, har alment umboð fyri Orknoyggjar tekur í móti.
Ein neyv ferðaætlan er gjørd fyri vitjanina, har ætlanin er at vitja Kirkwall, Stromness og Lyeness á oynni Hoy. Men onnur støð verða eisini vitjað við bilum og ferju. Møti verða bæði í landi og umborð á Juvel II, har tiltøk av ymiskum slagi verða, bæði fyri børn, ung og vaksin.
STROMNESS:
Mikudagin 09. mai kemur skipið til Stromness og verður liggjandi har til sunnudagin 13. mai, tá ið vitjanin endar. Leygarkvøldið 12. mai verður boðið til bønar- og lovsangsløtu umborð á Juvél II, og sunnudagin 13. mai kl.16:30 verður vitjað í Frelsunarherinum. Kl.19:30 verður lovsangsløta í býráðshøllini í Strømness, sum samstundis verður ein farvælløta og sama kvøld liggur leiðin aftur til Føroya.


text:
Máltøka hjá føroyskum børnum
Sissal M. Rasmussen
Áhugin fyri fyrstu málmenningini hjá børnum er vaksin nógv tey seinnu árini, og tað kemst serliga av, at tað vísir seg, at granskarar kunnu vísa á samband millum málmenningin, t.d. orðanøgd og málfatan, og hvussu væl børnini seinni duga at lesa.
Ein partur av verkætlanini er at menna eina føroyska útgávu av teimum sonevndu CDI-foreldrafrágreiðingunum (MacArthur-Bates Communicative Development Inventories). Við støði í hesum frágreiðingum ber til at gera eina skipaða og empiriskt grundaða lýsing av, hvussu føroysk børn menna málið. CDI verður brúkt í fleiri enn 60 londum. Við kanningini ber eisini til at bera saman málmenning hjá føroyskum børnum og børnum í øðrum londum.


text:
Wednesday, April 16, 2014
Tuxedo Rebels bjóðar til lurtigildi
Í sambandi við at debut plátan hjá Tuxedo Rebels, Sometimes The World Is Dark, kemur út, verður boðið til lurtigildi í Sirkus mikukvøldið 16/04 kl 21.00. Vit fara í felag at njóta serstaka undanfrumspæling av plátuni, áðrenn hon yvirhøvur er komin til landið. Gjørligt verður at pre-ordra plátuna á kvøldinum, og við pre-ordranum fæst download kota, ið kann nýtast beinavegin. Tuxedo Rebels er ein bólkur, sum er mannaður av Petur Pólsson. Tuxedo Rebels er mannaður av Petur Pólson og Knút Háberg Eysturstein. Teir fingu hugskotið til bólkin longu í 2002, tá Petur spældi í Clickhaze og Knút spældi í Gestum. Teimum dámdu væl at spæla tøkuløg hjá fyrimyndum og hetjum, so sum Bob Dylan, Leonard Cohen, Johnny Cash, Neil Young o.ø. Teir framførdu í ymiskum samanhangum í nøkur ár, men tosaðu javnan um at fara at gera egnan tónleik og geva út. Nú er hetta vorðið veruleiki - tónleikurin kann hoyrast í Sirkus í kvøld. Knút Háberg Eysturstein greiðir frá, at tankin við eini undanfrumspæling er at samlast og at fáa eina sosiala hending burturúr hesum, at plátan verður presenterað. Í talgilda heiminum er tað at lurta eftir tónleiki ofta individuelt og fragmentariskt og Tuxedo Juncion hava hug at fara hin vegin og gera hendingina til nakað, sum gongur fyri seg í einum rúmi og sum fólk savnast um. Øll eru vælkomin.
(KP)
Posted by Listin at 6:56 PM


text:
June-Eyð Joensen og 3. flokkur í Skúlanum við Streymin
Indlæst på færøsk af Teitur Joensen & 4. Flokkur í Skúlanum við Streymin
Hans Andrias Djurhuus verður nevndur “Føroya kærasta fólkaskald”. Allir føroyingar kenna onkrar av barnarímum hansara.5
Hans Andrias Djurhuus varð føddur 20. oktober 1883 og doyði 6. mai 1951. Hann gjørdist 67 ára gamal.7
Hans Andrias vaks upp í Áarstovu í Havn. Pápin var útróðrarmaður, og mamman tók sær av heiminum. Familjan livdi undir fátøkum korum, men tey høvdu stóran áhuga fyri mentan og søgu.9
Hans Andrias var beiggi ein annan kendan føroyskan yrkjara, J.H.O. Djurhuus, og teir báðir verða nevndir Áarstovubrøðurnir.11
Hans Andrias gekk á Føroya fólkaháskúla. Har lærdi hann um føroyskt mál og føroyskar bókmentir og byrjaði tá at yrkja á føroyskum.13
Síðani fór hann á læraraskúla, og hann var lærari bæði í fólkaskúlanum, realskúlanum og á læraraskúlanum.15
Hans Andrias var eitt sera virkið skald. Hann skrivaði yrkingar, sálmar, sangir og rímur, og hann skrivaði eisini stuttsøgur, ævintýr, sjónleikir og eina skaldsøgu.17
“Gakk tú tryggur” er kendasti sálmur hansara. Hann verður nógv sungin bæði í skúlunum og í kirkjunum í Føroyum. Fyrsta ørindi ljóðar soleiðis:21
“Gakk tú tryggur fram við góðum treysti, allir ljósir einglar fylgja tær. Harrin, hann er vinur tín hin besti, hansar eyga allar vandar sær.”23
Kendasta barnaríma hansara er “Dukka mín er blá”. Hana kenna øll børn í Føroyum. Hon ljóðar soleiðis:25
“Dukka mín er blá, hestur mín er svartur, ketta mín er grá, máni mín er bjartur, gyllir hvørja á. Og ein summar dag, fara vit at ferðast langa leið av stað, tá skal dukkan berast, tá er systir glað.”
Foto/ Myndir/ Asseq/ Valokuva:
S1+20+26: June-Eyð Joensen
S4: Commons.wikimedia.org
S6: Stefan Nielsen
S8: British Library - 1898 - commons.wikimedia.org
S10+12+14+16+18+24+28: Postverk Føroya - Philatelic Office - commons.wikimedia.org
S22: Lea Mariusardóttir


text:
Deildin fyri Heilsu- og Sjúkrarøktarvísindi
Heilsa, sjúkrarøkt og umsorgan
Vestarabryggja 15
FO-100 Tórshavn
Tel.: +298 352250
sfd(at)setur.fo
Avgreiðsla:
Mánadag-hósdag kl. 09.00-15.00
Fríggjadag
kl. 09.00-14.30
Avgreiðsla fyri lesandi:
Mánadag og fríggjadag
kl. 09.00-14.00
Týsdag og hósdag kl. 09.00-12.30
Mikudag stongt
Um deildina
Á deildini fyri Heilsu- og Sjúkrarøktarvísindi verður undirvíst og granskað í sjúkrarøktarfrøði og heilsuvísindum í breiðari merking. Útbúgvingarnar fevna um bachelor í sjúkrarøktarfrøði og ískoyrisútbúgving til sjúkrarøktarfrøðingar og ískoytisútbúgving fyri sjúkrarøktarfrøðingar og onnur við heilsufakligari miðallangari framhaldsútbúgving, útbúgvin eftir eldri lógum.
Síðan 2016 er boðin masterútbúgving innan heilsu. Skipað verður eisini fyri serstøkum skeiðum á bachelor-, master- og ph.d.-stigi.
Eitt sindur um søguna
Útbúgvingin til sjúkrarøktarfrøðing ella til sjúkrasystir, sum tað nevndist fram til 2002, hevur verið í Føroyum síðani 1910. Í fyrstani var útbúgvingin ikki í føstum kørmum. Næmingarnir skuldu, har møguleiki var fyri tí, vera á ymiskum deildum, og útbúgvingin endaði við einari próvtøku.
Sjúkrasystraskúli Føroya varð settur á stovn 1. februar 1960. Útbúgvingin varð sett í gildið við "Anordning af 30.01.1957 om sygeplejerskeuddannelsen." Skúlin var fyrisitingarliga ein partur av Landssjúkrahúsinum.
Í februar 2000 var skúlin fluttur frá Almanna- og Heilsumálaráðnum til Mentamálaráðið. Skúlin hevur síðani virkað sum sjálvstøðugur stovnur undir Mentamálaráðnum. 22. januar 2003 kom nýggj "Løgtingslóg um útbúgving av sjúkrarøktarfrøðingum", sum ein útbúgving á bachelorstigi.
Endamálið við útbúgvingini til sjúkrarøktarfrøðing er at geva teimum lesandi førleika til at kunna virka sjálvstøðugt sum sjúkrarøktarfrøðingar og vera við í tvørfakligum samstarvi. Útbúgvingin skal, í samsvari við ta samfelagsligu, vísindaligu og tøkniligu menningina og tørvin á sjúkrarøkt, geva teimum lesandi førleika í ástøðiligum og kliniskum sjúkrarøktarkunnskapi.
Bachelorútbúgvingin í sjúkrarøktarfrøði fatar um ástøðiliga undirvísing á Sjúkrarøktarfrøðideildini, og kliniska undirvísing á ymiskum deildum á sjúkrahúsum, ellis- og røktarheimum, og í heimarøktini kring landið.
Í 2016 bar til at søkja inn á nýggju masterútbúgvingina í fólkaheilsu. Framman undan høvdu stakskeið verið bjóðað út ímóti gjaldi, men hetta var fyrstu ferð, at full masterútbúgving í fólkaheilsu bleiv bjóðað út.
Útbúgvingin er skipað sum hálvtíðarlestur yvir fýra ár (hetta ger tað møguligt fyri lesandi at hava hálvtíðararbeiði í lestrartíðini). Útbúgvingin viðger sjónarmið og mát fyri heilsu og fólkaheilsu, og menniskjans samspæl við heilsuligar avbjóðingar og samfelagsligar treytir í dag og gjøgnum tíðina; greinar umhvørvisárin á heilsu, arvaligar sjúkur, kostinntøku og kropsliga venjing, og hvussu fólkaheilsan verður merkt av hesum tættum.


text:
Undir heitinum “Twenty-Year ADCP Time Series: Monitoring Deep Overflow in Faroe Bank Channel” skrivar Teledyne Marine í einum bloggi á heimasíðu sínari um streymmátingarnar, sum Havstovan ger í Bankarennuni. Teledyne Marine framleiðir streymmátararnar, sum verða brúktir at máta rákið í Bankarennuni.
Havstovan byrjaði so smátt Í 1994 at máta rákið í Bankarennuni. Hetta var gjørt við sonevndum ADCP streymmátarum (Acoustic Doppler Current Profiler), ið vóru framleiddir av RD Instruments í USA – nú Teledyne Marine. Hendan útgerðin var nýggj tá, so onkrir byrjunartrupulleikar vóru, men saman við framleiðaranum var greiða fingin á trupulleikunum. Á sumri 1995 komu streymmátingarnar í eina fasta legu, og Havstovan hevur síðani tá mátað rákið í Bankarennuni við 1-2 ADCPum frá Teledyne Marine. Onkur styttri tíðarskeið hava tó verið upp í fýra mátarar í Bankarennuni í senn. Hendan útgerðin hevur verið sera álítandi og einir tveir av teimum fyrstu streymmátarunum, sum Havstovan keypti, eru framvegis í brúki. Hesir hava sostatt ligið á havsins botni í meiri enn 20 ár og mátað streym – einans avbrotið av árligari data lesing og battarí skifti.
Bloggurin hjá Teledyne Marine kann lesast her.
Eisini ber til at lesa meiri um rákið í Bankarennuni her.
Myndin høgrumegin vísir ein av ADCP streymmátarunum, sum hevur mátað rákið í Bankarennuni.


text:
Møguleiki verður fyri at hoyra um nýggja rannsókarskipið á einari framløgu í skúlanum á Skála fríggadagin. Luttakararnir verða Leon Smith, leiðari á teknisku deild á Havstovuni, Høgni Hoydal, landsstýrismaður í fiskivinnumálum og Sunvard Joensen, verkætlanarleiðari á MEST. Áhoyrararnir fáa høvi at seta spurningar.
Tiltakið er partur av mentanarvikuni í Runavíkar kommunu og verður fríggjadagin 27. apríl kl. 18.00 í Skála skúla. Øll eru vælkomin.
Føroya Landsstýri hevur gjørt sáttmála við MEST um at byggja skipið. Skrokkurin, sum verður bygdur á skipasmiðju í Litava, verður liðugur á sumri 2019. Síðani verður hann sleipaður til Føroya inn á Skála, har skipið verður gjørt liðugt og leverað á sumri 2020.


text:
Umboðsmannatingið í USA
Umboðsmannatingið í USA (enskt: United States House of Representatives) er annar helmingurin av føderala lóggevandi tinginum í USA, Kongressini. Hin helmingurin er Senatið. Í USA verður Umboðsmannatingið ofta bert nevnt the House. Tað eru 435 limir í Umboðsmannatinginum, sum øll standa fyri vali annað hvørt ár. Harumframt eru tað seks limir, ið ikki hava atkvøðurætt. Tingið hevur, eins og øll Kongressin í USA, bústað í Capitol-bygninginum í Washington, D.C.. Ólíkt Senatinum, so kann talið av limum frá hvørjum stati í Umboðsmannatinginum broytast, alt eftir íbúgvatalinum. Sambært tí amerikonsku grundlógini so verður býti av umboðum frá teimum ymisku statunum í USA dagført 10. hvørt ár, grundað á fólkateljingum (seinasta fólkateljingin ella manntalið var í 2010). Kalifornia (umleið 37 milliónir íbúgvar) hevur sostatt 53 limir og Alaska (umleið 660.000 íbúgvar) bert ein lim í Umboðsmannatinginum.
Formaður Tingsins, nevndur The Speaker, leiðir fundirnar og er nummar trý í tí politiska stiganum (hierarkinum) næst eftir forsetanum og varaforsetanum. Í 2007 var republikanarin Dennis Hastert avloystur av demokratinum Nancy Pelosi, sum harvið gjørdist tann fyrsti kvinnuligi formaðurin og tann 60. formaðurin í raðfylgjuni. Republikanarin John Boehner tók við álitisstarvinum sum The Speaker hin 5. januar 2011.
Í verandi Tinginum hava republikanararnir meiriluta við 242 limum, meðan demokratarnir hava 193 limir. Eric Cantor er leiðari fyri samgonguna meðan Nancy Pelosi er leiðari fyri anstøðuna.
Keldur[rætta | rætta wikitekst]


text: Í kvøld fekk eg eina óunnuliga kenslu av einum trongdum politikara, sum ristir kross fyri seg og harðmælt krevur sín rætt, kosta hvat tað kosta vil, heilt til tað síðsta. Last Man Standing og Everyman For Himself. Meðan mótvektin, Jørgin, nýtir eina mystiska fráverandi makt, tí alt rennur av honum, og hann svarar hvørjum spurningi, og framhaldandi letur alt renna av sær, sum var hann einsamallur í Pansarakrígnum í Ardennunum, so valdi Annika at gerast snjøll, ótrættað og óbehaglig at lurta eftir. Slíka politiska samanseting úr sama flokki minnist eg meg ikki at hava sæð áður í sjónvarpaðum føroyskum valdysti. Úteftir ein harmonisk duett og inneftir ein djevulsk duell. - Hvør spunasmiður hevur lært Anniku Olsen at gera tað sjónvarpsligu deyðssynd, at tosa harðari enn siðiligi verturin, Beinta, og halda uppá sítt til eplasekkurin er tømdur, hvussu illa tað so larmar? Úr egnum baksýni veit eg, at nógvir lærarar altíð hava tosað soleiðis yvir svarta kaffikrússinum á lærarastovuni. Tað er at skilja, tí lærarar hava nógv uppá hjartað, edd og pytagoras og alt, og fríkorterið er altíð stutt og flokkarnir stórir. Men í sjónvarpaðum politikki riggar tað ikki, hvørki hjá manni ella kvinnu. Kanska var hetta ein roynd í floksmakt fyri almenninginum. - Hvør hevur maktina í einum flokki, uttan at siga stórvegis, bara vera har og fáa agn fyri flundru? Politiski fólkatingsmoralurin hjá sterkara partinum er sum tikin úr Admirálvísuni: 'Stå aldrig til søs. Lad de andre stå!'


text:
Músabróðir (lat. Troglodytes troglodytes L; da. Gærdesmutte) ella mortítlingur livir um allan heim. Omaná er hann morreyður, í neðra gráligur við svørtum rondum. Eisini honum dámar best, har sum grýtut er, sum í bjørgum og urðum ella við garðløg og veggjahús. Reiðrið hevur hann millum steinar, ella hann heingir tað upp undir væðingina á húsum — sethúsum líka væl sum úthúsum. Frálíka væl er tað gjørt; gras og mosa fløkir hann fast saman til ein snøggligan rundan knøtt við rúmi innan til at verpa og verma í — ytst eru nøkur grov strá til at halda saman, innast er mjúkasti mosi ella fjøður. Dyrnar eru á síðuni, eitt hol so trongt, at eingin annar fuglur sleppur inn at gera honum ónáðir. Báðir makarnir eru um verkið, og sama reiðrið nýta teir í mong, mong ár — við uppábót sjálvsagt.
Har inni verpur bøgan so 6—8 elalítil hvít egg við reyðum prikkum. Eftir 13 døgum eru ungarnir útkomnir. Oftast klekja teir gomlu tá aftur aðru ferð. Fyrst, ið ungarnir koma úr reiðrinum, eru teir sera ússaligir at flúgva, og stinnfloygdur fuglur verður músabróðir aldri. Men fermur og fimur er hann, kvikur til fóts, kimiligur og knappur í vendini, so tað er lítið meir enn at eygleiða hann. Friður er ikki í honum, hoppar, titar, støkkur runt í heilum, skimast og kagar eftir øllum, smýgur inn í hvørja holu — so hann kann væl eita músabróðir. Altíð er hann fróur og kátur, syngur bæði árla og síðla, og syngur fagrast av øllum Føroya fuglum — og so harðmælt hatta lítla er!
Um summarið trýtur ikki føðin, grindalokkar, flugur, smáir ormar o. a. Men í kava er ofta svangligt; tá leitar hann at húsum, stundum inn í hjallarnar at pikka mottu, ella hann setur á krovini. Kuldin sýnist ikki at rína á honum. Í tættasta kavaroki, tá ið hinir fuglarnir kúra og krógva seg, tá hoppar hann líka fúsur og bragdligur millum holurnar. Og so skjótt hann kennir ein linna í rokinum, sker hann í at syngja, so glaðliga, at fólk lívast upp og fær kenslu av sól og várlýkku. — Mangur hevur roynt at ala hann, men í búri livir hann ikki.
Úr: Mikkjal á Ryggi: Fuglabókin, Dýralæra II. 1951.


text:
Nevndin í TB fullmannað
TB | 25/03/15
Mánakvøldið 23. mars var árligi eykaaðalfundurin hjá Tvøroyrar Bóltfelag.
Á skránni var:
- Framløga av grannskoðaðum roknskapi 2014
- Val av einum starvsnevndarlimi
- Val av tiltakslimi
- Val av einum umboðsnevndarlimi.
Fundurin byrjaði við, at grannskoðaði roknskapurin fyri 2014 varð lagdur fram fyri fundarluttarkararnar. Sigast skal, at eins sannførandi sum 1. deildar liðið stríddi seg aftur til sessin, í Effodeildini í 2015, ja líka so málrætta stríddist nevndin at fáa felagið úr tí fíggjarliga brotasjógvi, sum felagið var komið í við árslok 2013. Positiva roknskaparúrslitið fyri 2014, er allarhelst tað besta í mong ár.
Eyðdis Elendersen, ið hevur sitið í ungdómsnevndini í umleið 12 ár, valdi at taka av nýggjum avbjóðingum og bleiv vald í starvsnevndina. Fyrrverandi formaðurin Niels Pauli Eysturberg bleiv valdur sum tiltakslimur í starvsnevndini.
Jón Johannesen, sum er eitt kent andlit innan føroyska fótbóltsheimin, bleiv valdur í fótbóltsnevndina.
Starvsnevndin hevur skipa seg og nýggjur formaður í TB er Fróði Olsen, varaforkvinna er Eyðdis Elendersen og peningarøkil er framvegis Armgarð Sørensen.
Fróði Olsen er 47 ára gamal, og hevur fyrr sitið í ungdómsnevnd felagsins og er eisini kendur sum ein trúgvur TB stuðul. Fróði er pápi Teit Olsen, ið vit kenna frá Effoliðnum.
Fótbóltsnevndin hevur eisini skipað seg. Í fótbóltsnevndini eru Jón Johannesen, formaður, Jan Ole Farstad, næstformaður og Danjal Eli West sum nevndarlimur. Thorbjørn Hermansen er tiltakslimur.
Ungdómsnevndin er skipað soleiðis Charlotta Nielsen forkvinna, Jónvør Bjarkhamar varaforkvinna, Angelie Olsen nevndarlimur og Mia Krogh Sørensen er tiltakslimur.
Tvøroyrar Bóltfelag


text:
Norðingur bíðar eftir landingartørni
Vinna10-01-2017 - 20:00 - Jóanis Albert Nielsen
Norðingur kom á Kollafjørð fyri løtu síðani, men sleppa ikki at landa fyrr enn seint í annaðkvøld, tí stóra danska skipið Ruth landar í Kollafirði til Pelagic, teir hava landað síðani leygarmorgunin.
Norðingur hevur 1500 tong umborð av makreli, sum teir hava fiska á hetlandsleiðini. Miðalvektin liggur um 365 gramm.
Tað hava verið 12 mans við Norðingi henda túrin. Tá ið teir fara avstað aftur, fara teir aftur at fiska makrel.
Les eisini: Tummast T landar á Tvøroyri.
Les eisini: Finnur Fríði kom á Fuglafjørð í nátt.


text:
02. Okt 2013
Í gjár var ommu og abba dagur í vøggustovunum :)Sera nógvar ommur og abbar komu og eisini langommir, mostrar, foreldur og onnur :)Hetta var ein sera hugnaligur dagur :)Vit í Eikilund takka fyri vitjan :)Myndir frá degnum liggja undir "stovurnar" og so undir "eikilund...
27. Sep 2013
Góðu foreldur :)Týsdagin 1. oktober frá kl.15-17 verður ommu og abba dagur í Eikilund.Ommur og abbar, sum búgva í Føroyum hava fingið innbjóðing sendandi við postinum.Kunnu tit minna tey á hendan dagin? :)Um tað ikki ber til hjá ommum og abbum, at koma til...
27. Sep 2013
Veðrið var gott og tí bleiv avgjørt at hava sangløtuna úti :)Tað var ein hugnalig løtu, har vit sungu fleiri sangir og spældu nøkur sangspøl :) ...
20. Sep 2013
Hygg undir "stovurnar". ...
20. Sep 2013
Tey fimm ára gomlu í øllum barnagarðsstovnunum eru saman í bólkinum, ið verður nevndur "krabbarnir".Hvønn hósdag fara tey túrar og gera ymiskt spennandi saman :)Í gjár vóru tey á rennibreytini, veðrið var gott og tey høvdu matpakkarnar við. Hetta var ein sera góður dagur...
18. Sep 2013
7 og 8 Oktober kemur Sunrid í Gongd á Lítlaskóg at taka nógvar fittar myndir :) Hon tekur einstaklinga og bólkamyndir.Bólkamyndirnar eru í farvum, men tit kunnu sjálvi velja um tit ynskja einstaklinga myndir í farvum ella svart hvítar :)Í hyllunum hjá børnunum er...
18. Sep 2013
Vegna ráðleggingardag er stovnurin stongdur 15 november ...
16. Sep 2013
Rógvi Thomsen kemur at hava ein fyrilestur um "Foreldur og børn í nútíðarsamfelagnum". Hetta sama evnið hevur Rógvi havt til foreldrafund á Lítlaskógi fyri tveimum árum síðani, tí hava spurningar verið frammi um, um hetta er sami fyrilestur. Sigast skal, at hetta er ikki...


text:
Føroyskir rógvarar luttaka í DM í inniróðri
Dan Klein --- 27.01.2018 - 09:15
Føroyskir rógvarar fara í vikuskiftinum at luttaka í DM í inniróðri, sum verður í Gladsaxe høllini í Søborg. Talan er um 12 rógvarar, sum Róðrarsamband Føroya hevur tikið út eftir, at hesi hava luttikið í úttøkukappingum á heysti í 2017.
Hópurin, sum skal kappast, fór úr Føroyum í dag, og er talan um ein blandaðan hóp av ungum rógvarum. Teir eldru rógvararnir luttóku í EM í inniróðri í desember og skulu aftur til HM í inniróðri í februar. Tó hava nakrir valt at luttaka í DM eisini.
Róðrarsamband Føroya er seinastu árini farið undir eina miðvísa tilgongd fyri at økja um áhugan fyri inniróðri í Føroyum. Ein sjálvsagdur liður í hesari tilgongd er luttøka í altjóða kappingum, eisini fyri yngru rógvararnar. Afturat hesum gjørdi Róðrarsamband Føroya í 2017 fyri fyrstu ferð av at seta ein landsliðvenjara í inniróðri.
Úrslitini frá EM í inniróðri í desember 2017 vísa, at miðvísa arbeiðið hjá Róðrarsambandinum hevur borið ávøkstur og ein sera týdningarmikil partur av hesum arbeiðinum er sjálvt ungdómsarbeiðið, sum skal leggja lunnar undir eina bjarta framtíð fyri bæði inniróðurin og føroyska kappróðurin. Róðrarsambandið og rógvararnir eru sera spent til kappingina, og vónirnar eru góðar.
Teir yngru rógvararnir, sum skulu kappast, eru:
Nikoba Helgadóttir í Gong – Junior B gentur 16 ár – 2000m
Elin Døgg Súnadóttir – Junior B II gentur 15 ár – 2000m
Kristianna Skarpheðinsdóttir Joensen – Junior B II gentur 15 ár – 2000m
Jannik Kambskarð Dalfoss – Junior B II dreingir 15 ár – 2000m
Unnur Wenningsted á Tórgarði – Junior C gentur 14 ár – 4 minuttir
Emma Langaard Nagurset – Junior C gentur 14 ár – 4 minuttir
Helgi Olsen – Junior C dreingir 14 ár – 4 minuttir
Sunneva Lamhauge Leo – Junior C II gentur 13 ár – 3 minuttir
Umframt teir yngru rógvararnar eru eisini fýra eldri rógvarar, sum hava valt at taka lut í DM í inniróðri. Hesi eru:
Toni Dam – Herre Veteran tungvekt 50 – 59 ár
Bergur Robert Dam Jensen – Herre Veteran lættvekt 30 – 39 ár
Jón Nónklett – Herre Veteran tungvekt 30 – 39 ár
Sarita Kristina Hansen – Dame Veteran lættvekt 30 – 39 ár
Aftuat vanliga kappingarteininum eru flestu rógvararnir eisini tilmeldaðir eina sprint kapping og eina stafett kapping. Sostatt kann sigast, at talan verður um ein dag, har kappast verður á tamb.
Kappingarnar verða stroymdar á heimasíðuna hjá Dansk Forening for Rosport – www.roning.dk. Leinkja til stroymingina verður eisini løgd út á føroysku róðrarportalarnar.


text:
Ein olmussugenta, sum nevnist Sissal (Cesilia), var á sinni í Skúvoy; hon hevði tilhald hjá einum bónda har; sum eitt vesalavætti lá hon undir kvørnini í spjørrum um næturnar; um dagarnar var hon sett burtur í haga at ansa eftir neytum, at tey skuldu ikki koma í óføri ella detta oman fyri bakka.
Ein dagin, ið hon sat hjá neytum, kom tyngd á hana, og hon sovnaði, sum hon sat, og kom til at liggja fram eftir grúgvu. Í dreymum hoyrdi hon ein siga við seg: ”Tú svevur á gullinum! grava undir rygginum millum báðar tjarnirnar, har skalt tú finna tað, ið teg ger ríka!” Hon vaknaði, fegin um henda góða dreymin; men har var eingin ryggur og eingin tjørn at síggja, og hon hugsaði tí, at dreymurin hevði einki at týða, og tað, hann lovaði henni, kundi hon einki vænta sær av, men hon fór so heim aftur og legði seg í sína legu undir kvørnini, sum hon var von at gera. Annan dagin fer hon aftur burtur í haga í sama stað sum dagin frammanundan; tyngd fellur á hana, hon sovnar fram á, sum hon situr, og hoyrir sama málið siga við seg: ”Tú svevur á gullinum”, o. s, v. Triðja dagin gekst henni á sama máta. Hon undrast mikið á hetta, uggaði seg við, at hesin dreymur tó ikki mundi vera fyri einki, og fór tí at siga eini gamlari konu í bygdini frá øllum, sum tað hevði borist henni til. Kellingin grundaði leingi fyri at týða orðini, ið gentan hevði hoyrt; um langt og leingi segði hon við gentuna, at hon skuldi royna at grava, hvar andlit hennara hevði ligið niður á jørðina: ryggurin, sum var sagt henni í dreyminum, hon skuldi grava undir, mundi vera nasaryggur hennara, og tjarnirnar eyguni; gróv hon har, mundi gullið finnast. Gentan so gjørdi, sum konan hevði sagt, fann tað stóra gullhornið, sum Sigmundur Brestisson hevði átt.
Nú fór hon fegin heim, bar tað til bóndans og sýndi honum, hvat hon hevði funnið, og segði honum frá øllum; bóndin sá, at eydnan mundi fara at fylgja henni, sendi hornið út til kongs við frásøgn um, hvør tað hevði funnið. Tað er sagt, at gullið í tí var so reint, at kongur átti tað ikki betri í øllum ríkinum; hann gav henni virðið fyri hornið í peningum og umframt jørð í Húsavík. Fyri pengarnar keypti hon alla jørðina, ið liggur til Húsavíkar og Skarvanes, og er hon hildin at hava verið ríkasta kona, ið verið hevur í Føroyum.
Stokkahúsini, hon bygdi sær í Húsavík, komu rekandi heil úr Noregi, tilskorin so at tey straks kundu reisast; einki vantaði á uttan ljóarabogin; henda stovan kallaðist “stóra stova», og hon var eitt stórverk.
Grótgarðurin, hon læt gera um kirkjugarðin, stendur enn; veggirnir í hoyløðuni, grundin av neystinum (“skeiðs toftir”), tað steinsetta túnið húsanna millum í bygdini, alt minnir enn um húsfrúnna í Húsavík. Alt tað stóra grótið, her sæst, hevði hon nykin at draga til sín oman úr fjøllum; men umsíðir fórst honum illa: tá ið hann kom fram eftir Takkmýrum við einum stórum steini, slitnaði nykurhalin frá, og sæst merki av honum á steininum, sum liggur har; men nykurin hvarv í “Lítla vatn” og býr har síðani.
Húsfrúgvin var ill kona í hjarta; - tað er søgn, at hon gróv tvær arbeiðskonur livandi í jørð: aðra á Teigi, aðra, sum æt Brynhild, í Brynhildarheyg. Tá ið húskallar komu heim úr haga og bóru hakar á økslum, fingu teir illa mótitøku og lítlan mat, tí tá hugsaði hon, teir høvdu verið latir og lítið gjørt. Men komu teir heim og tóktust vera móðir, drógu hakarnar eftir sær, ella teir vóru vátir, tá ið teir komu av útróðri, var hon bæði blíð og týð og fagnaði teimum væl.
Á Skarvanesi læt hon gera trøð og velta; hon hevði fjós í fleiri støðum oman fyri bøin: í Kvíggjargili og á Brekku; nakrir teigar kallast enn Línteigar, har legði hon lørift út á blik. Hon rúnarbant bøin, so at eingin steinur kemur niður á hann, tó at eingin garður er um hann; um grót verður kastað oman av homrunum, sum hanga beint uppi yvir bønum, verður tað tó liggjandi í teirri brøttu brekkuni og kemur ikki oman.
Son húsfrúnnar kalla summir Ólav seyðamann; sonarsonurin var Einivaldur. Dóttir Eini-valds var Herborg ríka; hon fekk barn við soni Róalds, sum tá var løgmaður og sat á garði sínum í Dali í Sandoy. Hesin sonur Róalds gekk burtur á báti í sugguni við Skarvanes. Tá ið tíðindini um hetta skaðaverk bórust til Róalds, var Herborg stødd har hjá. Hon spurdi tá løgmannin, um barn, sum var í móðurlívi, skuldi taka arv, tó at faðirin var deyður. “Fullan og allan arv”, svaraði Róaldur. Hon sigur tá: “Minnist til tit, ið hava hoyrt”, og fell í óvit, tá hon hetta hevði sagt. Nú fyrst grunaði løgmaðurin, at hon mundi vera við barn við soni hansara, tí ikki vóru tey enn gift.
Hon átti ein son, sum var nevndur Ásbjørn; hann vóks upp hjá abbanum Einivaldi, men teir samdust ikki væl, tí at abbin kundi ikki gloyma, at hann var leysingarbarn. Asbjørn settist niður á Skarvanesi og vann tær tólv merkurnar frá fjalli og til fjøru frá Húsavík.
Ein dagin funnust teir báðir í haganum Einivaldur og Ásbjørn og fóru at deila hvør við annan um mark millum Húsavíkar og Skarvanes; teir bardust leingi saman, og meir enn ár eftir vóru grópurnar sjónligar undir Vestfelli, hvar teir tókust hondum; um langt og leingi stóð hinum gamla til vinningar og so setti hann markið, ið skuldi vera teirra millum.
Ásbjørn gjørdi garð eftir markaskilinum, men hann er tó ikki markið nú. Meðan hann gekk og dró saman grót at garðinum, sá hann ein mann við legg-aldi um lendarnar ganga og draga grót sum hann sjálvur; — hann helt tað fyrst vera huldu-mann, tí at hann kendi hann ikki; men síðani tekti hann, hvør ið var — tað var seg sjálvan hann hevði sæð í hamferð, hann doyði, áðrenn árið gekk út.
V.U. Hammershaimb: ”Færøsk Anthologi I”, 1891


text:
Nikoba í Gong, Hildur H. Magnussen og Linda R. Klein vunnu gull í sínum bólkum á 2000 metrum, Silja Poulsen vann silvur, Jan Arge og Jens Petur Gaard Magnussen vunnu bronsu, og genturnar á Tambar rundaðu dagin av við at vinna gullið í kvinnustafettini.
Tey, sum bóru bláa flaggið í dag, vóru Dánial, Hildur, Jan, Jens Petur, Linda, Markus Helgi, Mildrið, Nikoba, Selma, Silja, Tórunn og Vernar.
Genturnar á Tambar, vinnarar av kvinustafettini til FM í inniróðri 2018. Frá vinstru: Tórunn G. Mohr, Mildrið V. Guttesen, Silja Poulsen, Selma V. Árting, Nikoba í Gong og Hildur H. Magnussen.


text:
Seinnapartin í dag var minningarhátíð fyri Karsteni Hoydal, sum hevði fylt 100 ár 28. mars í ár. Í hesum sambandi var minningarsteinur avdúkaður. Steinurin stendur beint framman fyri kantinuna í tí stóra gula bygninginum. Við síðuna av steininum standa tey bæði høgu og hábærsligu trøini, sum Karsten Hoydal sjálvur plantaði í 1924. Hátíðarhaldið byrjaði við, […]
Tann 28. mars í 1912 varð Karsten Hoydal føddur í Hoydølum. Hann doyði 4. apríl í 1990. Karsten er eitt hitt størsta skaldið í føroyskum bókmentum. Hann var ógvuliga nærlagdur og tað, sum hann gjørdi, gjørdi hann ótrúliga væl. Bæði stuttsøgurnar, yrkingarnar, barnasøgurnar og týðingarnar eru á einum altjóða høgum støði. Tann 28. mars eru […]
Eg datt fram á eina yrking á gjár. Yrkingina havi eg lisið fleiri ferðir fyrr, men tað, sum sermerkir júst ta yrkingina, eg datt fram á er, at hetta er ein týðing eftir góða týðara okkara, Alexandur Kristiansen. Yrkingin eitur “I Saw a Chapel all of Gould” eftir William Blake. Hon ljóðar í týðing Alexandur […]
Rudyard Kipling skrivaði í 1895 yrkingina “If”. Henda yrking er vorðin heimskend, og um fólk ikki kenna hana, so er tað helst tí, at tey ikki hava fylgt nóg væl við í enskum, tá ið tey gingu í skúla. Í Vencli, ið kemur um páskirnar, hava vit “If” í føroyskari týðing. Tað er ein av […]
Aftur í ár er handað bókmenatavirðisløn Norðurlandaráðsins. Í ár fekk norski rithøvundurin Merethe Lindstrøm bókmentavirðislønina fyri skaldsøguna Dager i stillhetens historie. Grundgevingin frá dómsnevndini er henda: ”I en stilfærdig, præcis og eftertænksom prosa fortæller Lindstrøm om hvordan en dramatisk fortid langsomt bryder ind i en ældre kvindes liv og bevidsthed.” Merethe Lindstrøm er født i 1963 […]
Í dag er ein serligur dagur fyri allar írar, óansæð hvar teir eru í verðini. Hetta er dagurin tey heiðra og feira halgimennið, tey kalla St. Patrick ella St. Paddy. Írska tjóðarsúmbolið er tríkleyvarin, tey nevna shamrock. Vit leggja út her yrkingina “I’ll Wear a Shamrock” eftir Mary Carolyn Davis. I’LL WEAR A SHAMROCK […]
Nú varð annar ritstjórin á Vencli ummæltur í útvarpssendingini In Mente. Seinasta mikudag varð yrkingasavnið Blómugrót ummælt. Tað er annar ritstjóri vencils, Oddfríður Marni Rasmussen, ið hevur skrivað yrkingasavnið og forlagið Sprotin hevur givið út. Eisini varð yrkingasavnið 5,8% av dupultmorali eftir Vagn Streymoy ummælt í somu sending. Ummælið kann hoyrast her: Eisini ber til at keypa […]
Vit, sum skriva og fáast við at geva út bøkur, koma fyrr ella seinni í ta støðu, at vit við knýttum hjarta og skelvandi sum eitt bókablað ein illveðurfongdan gerandisdag mugu viðurkenna og kyssa dustið, tí at vit enda á útsølu. Hjá okkum, sum starvast í bókaverðini er tað sum við deyðanum og flatskattinum. Øll […]
Yrkjarin Willum Peder Trellund Ragnar M Egholm skrivar soleiðis í Vencli 10. um sjáldsama yrkjaran Willum Peder Trellund. Föddur 12. august 1944, deyður 19. desember 2006 í Keypmannahavn. Fyrstu ferð, eg hitti Willum ella Willum PT, sum hann eisini kallaði seg til stuttleika, var í “Ring Caféen”, yvir av Nørrebro statión í Keypmannahavn. Vit búðu […]


text:
6. Tann 3. aldurin
Umleið 5000 føroyingar eru yvir 60 ár, og í veruleikanum er talan um ein nýggjan bólk av fólki sum eru komin upp í árini, og sum eru í ferð við at geva hesum partinum av lívinum nýtt innihald. Í dag ynskja mong av hesum fólkum eitt virksamt lív: upplivingar, reisur og útbúgving.
Tann 3. aldurin er vorðin ein lívs stílur, sum ávís fólk síggja fram ímóti, og sum krevur fyrireiking. Eitt virksamt lív krevur pening, og tá inntøkugrundarlagið sum oftast broytist, tá arbeiðslívi endar, so er neyðugt at fyrireika fíggjarliga førleikan í góðari tíð. Sama er galdandi fyri bústaðarviðurskiftini – tørvurin broytist. Helst áðrenn tú rundar seksti, hevur tað týdning at hugsa um, hvussu tú á besta hátt tryggjar eitt nøktandi lív í sum pensjónistur.
Nýggj krøv til bústaðin
Eitt tað fyrstu tú eigur at taka støðu til er, í hvønn mun bústaðurin tú hevur kann varðveitast ella við fyrimunum kann verða skiftur út við annan bústað, við tann tørv sum tú metur teg fáa. Tey týdningarmiklastu viðurskifti sum avgera hesi viðurskifti, er hvar bústaðurin liggur, innrætting og fíggjarligu umstøðurnar.
Liggur væl fyri
Kanningar vísa, at eldri fólk í dag leggja stóran dent á hvar bústaðurin liggur. Tað hevur týdning at búgva tætt við har t.d. børn, barnabørn, vinir og kenningar, frítíðar áhugamál, mentunartilboð ella náttúra er. Har umframt hevur tað týdning at bústaðurin liggur væl fyri tá talan er um handlar, fíggjarstovnar, posthús, lækna, apotek og flutning, sum kunnu fáa stóran týdning, um t.d. bilurin ikki er ein møguleiki.
Innrætting
Tað er eitt gott hugskot at hugsa um, hvussu bústaðurin skal innrættast og harvið gera gerandisdagin lagaligari. Tørvurin á húsarúmd er minni og harvið minni arbeiði av reingerð og umsiting av bústaðnum. Trappur, gáttir og tílíkt kunnu gerast ein trupulleiki yvir eitt tíðarskeið. Í síni heild skal eisini takast hædd fyri at bústaðurin ikki skal røkjast ella haldast við líka áhaldandi, men at minst møguligt røkt er av bústaðnum, umframt at atgongdin er løtt atkomulig til týdningarmiklar funktiónir sum t.d. køk, wc og bað. Við hvørt ber til við fáum broytingum at tryggja bústaðin nøktandi, soleiðis at tað ber til at verða búgvandi í egnum bústaði. Undir øðrum umstøðum er betur at flyta til annan bústað, sjálvandi treyta av at tú ert frískur og væl fyri.
Fíggjarviðurskifti
Fíggjarviðurskiftini kunnu gerast ein týðandi orsøk til, at valt verður at flyta og finna annan bústað. Tað kann gerast ein fyrimunur til ein minni og bíligari bústað, so at størri møguleikar eru fyri avlop til t.d. reisur ella onnur frítíðar áhugamál.
Arvabræv
Í sambandi við fyrireikingina av fíggjarligu viðurskiftunum hevur tað eisini týdning at tryggja hvønn annan og sínar eftirkomarar. Hevur tú ikki eitt arvabræv, eigur tú at umhugsa, at fáa eitt tílíkt skriva fyri at tryggja tínar eftirkomarar frægari. Við einum tílíkum arvabrævið ert tú samstundis vísur í, at tínir pengar enda har tú ynskir tað. Vit kunnu vegleiða soleiðis, at tú kanst fáa rætta løgfrøðingin við sergrein í arvarætti sum kann skriva og tryggja tíni ynskir.


text:
Talan verður um stórdyst við Løkin í morgin, mánakvøldið kl. 18.00, tá NSÍ og B36 bresta saman.
Omanfyri 1.000 fólk vóru samlað til seinnu semifinaluna ímóti KÍ, og lagt er upp til enn ein dyst við nógvum áskoðarum. Veðrið verður gott, og liðini eru kend fyri teirra góða fótbóltsspæl.
Eingin annar effo-dystur er á skránni, og vilja vit tískil bjóða øllum fótbóltsáhugaðum til dyst við Løkin.
Guliganz vóru óførir seinasta dyst, og vit vóna og vænta nógvar fjepparar til dystin í morgin. Og vit elska at síggja fólk í gulum!
Vælkomin til dyst við Løkin!


text:
REGLUGERÐ FYRI LIVERPOOL FC SUPPORTERS´ CLUB FAROE ISLANDS – OFFICIAL BRANCH.
Reglugerðin var einmælt samtykt á eykaaðalfundi tann 28. november 2004. Broyting viðvíkjandi tal av nevndarlimum á aðalfundi 24. September 2011. Broyting um hvussu nógvir nevndarlimir verða valdir hvørt árið samtykt á aðalfundi 24 november 2012. Broytingar á aðalfundi 29 desember 2013, viðvíkjandi aldur á teimum sum hava rætt at atkvøða á aðalfundi, nær aðalfundurin skal verða hildin, hvussu leingi ein skal hava verði limur fyri at stilla upp til nevnd og luttøka hjá nevndini á annual dinner hjá Liverpool FC. Aðalfundurin 2014 hevur samtykt at flyta roknskapar ár til at verða 1 Januar – 31 Desember, limagjald er fyri sama tíðarskeið. Aðalfundurin 2016 hevur samtykt at at tali av limum í nevndin kann verða frá 4 til 6. Í nevndini skal tað verða ein formmaður, kassameistari, og í minsta lagi tveir nevndarlimir.
Formæli til reglugerðina
Felagið arbeiðir fyri at var veita og bøta um góða umdømið, sum Liverpool F.C. og stuðlar teirra hava. Í hesum sambandi skal felagið skapa vinarbond við onnur stuðulsfeløg hjá Liverpool FC kring heimin, og eisini við stuðlar hjá øðrum fótbóltsfeløgum.
§ 1 Navnið á felagnum er OFFICIAL LIVERPOOL FC SUPPORTERS CLUB – FAROE ISLANDS. Felagið brúkar eisini føroyska navnið Liverpool Føroyar. Liverpool Føroyar skal til eina og hvørja tíð uppfylla tær treytir og krøv, sum verða settar av Liverpool FC í samband við at verða ein partur av OFFICIAL LIVERPOOL FC SUPPORTERS CLUB.
§ 2 Endamálið hjá felagnum er at skapa samanhald millum Liverpool F.C. viðhaldsfólk, at upplýsa um Liverpool F.C., at fremja áhuga fyri Liverpool F.C. í Føroyum, at skipa fyri tiltøkum, at stuðla Liverpool F.C. og at savna pening til ymisk góðgerandi endamál í Føroyum og Liverpool.
§ 3 Felagið hevur ikki nakran fastan bústað. Sitandi nevnd avgerð, hvar virksemi felagsins er. Í 2014 er hetta Liverpool Føroyar, Postboks 1142, FO-110 Tórshavn
§ 4 Øll kunnu gerast limir í felagnum. Aðalfundurin ásetur limagjaldið, eftir uppskoti frá nevndini. Limagjaldið fyri vaksin er 200 kr. um árið ( 1 Januar til 31 Desember ). Øll børn yngri enn 16 ár kunnu gerast limir saman við einum vaksnum. kostnaður fyri børn undir 16 ár er settur at vera 50 kr. Limir kunnu vera við í øllum felagstiltøkum. Kunning til limir fer einamest fram á heimasíðu felagsins og á facebook. Gestir, ið ikki eru limir, kunnu verða við til dystir/virksemi við loyvi frá nevndini. Eitt hóskandi gjald, ið er ásett av nevndini skal gjaldast.
§ 5 Hevur ein limur ikki goldið limagjald, verður limurin vanliga strikaður sum limur. Allir limir, ið umboða felagið, skulu altíð uppføra seg ábyrgdarfult. Um ikki kunnu teir verða innkallaðir til fund við nevndina. Um ein limur ikki fylgir reglugerð felagsins, skikkar seg ósømiliga ella á nakran hátt skemmar Liverpool F.C. hevur hetta við sær, at limaskapurin verður settur úr gildi til nevndin hevur tikið avgerð um, hvat skal gerast við málið. Ein limur kann altíð melda seg úr felagnum, hetta skal gerast skriftliga til kassameistaran í felagnum. Limur, ið meldar seg úr felagnum, fær ikki endurgoldið limagjald.
§ 6 Bert limir sum hava goldið limagjald í inniverandi árið, hava verði limir í felagnum í minsta lagi 1 ár og eru 18 ár, kunnu verða uppstillaðir til nevndina. Í nevndini skulu tað verða minst 4 limir, umframt møguliga 1 tiltakslimir. 2 nevndarlimir verða valdir ólíka ár og 2 nevndarlimir verða valdir líka ár. Tiltakslimurin skal veljast hvørt ár. Uppskot til nevndarlimir og tiltakslimir koma á sjálvum aðalfundinum. Nevndin skipar seg sjálv við formanni/kvinnu, varaformanni/kvinnu, kassameistara, skrivara og tveimum nevndarlimum. Nevndarlimir og tiltakslimir verða valdir fyri 2 ár. Nevndarlimir hava rætt til at stilla uppaftur á aðalfundi. Nevndin kann seta eina undirnevnd til at taka sær av ymiskum málum. Nevndin hevur vald at velja limir eftir sínum tykki, at vera í undirnevndum. Um møguligt og um tað er fíggjarliga forsvarligt, skulu upp til tvey umboð fyri nevndina møta til Annual Dinner hjá Liverpool FC, sum verður hildin á Anfield á hvørjum árið, felagið stendur fyri útreiðslum til hetta endamál, ferðing og uppihald. Formaðurin boðar til nevndarfund. Eisini kunnu minst 2 nevndarlimir krevja nevndarfund. Fyri at kunna taka avgerðir, skulu allir nevndarlimirnir verða til staðar, og fleiri enn 50% av teimum, ið eru staðar, skulu vera fyri uppskotinum. Nevndin avger sjálv, um eitt mál er av sovorðnum týdningi, at aðalfundurin eigur at taka støðu til tað.
§ 7 Nevndin hevur ábyrgd av, at roknskapur verður førdur við teimum miðlum, sum felagið brúkar.
§ 8 Vanligur aðalfundur verður hildin hvørt ár fyrst í árinum. Limirnir skulu hava boð um aðalfundin 14 dagar undan fundinum, aðalfundurin skal verða lýstur á heimasíðu felagsins og kann eisini lýsast á øðrum miðlum. Fundarskráin skal verða við í aðalfundar boðunum. Á aðalfundinum skulu hesi mál viðgerast:
- Ársfrágreiðing og viðger av hesari.
- Roknskapurin verður lagdur fram.
- Grannskoðari skal veljast.
- Aðalfundurin skal áseta limagjaldið. Nevndin kemur við einum uppskoti.
- At viðgera ymisk mál, sum eru nevnd í fundarboðunum.
- Nevndarlimir og tiltakslimir verða valdir.
§ 9 Samtyktir á aðalfundinum verða samtyktar við vanligum meiriluta. Á aðalfundinum hevur hvør limur eina atkvøðu. Bara limurin sjálvur kann atkvøða
§ 10 Nevndin kann boða til eykaaðalfund. Eisini kunnu í minsta lagið 25 limir, sum hava verið limir í minsta lagi 6 mánaðir krevja eykaaðalfund. Hetta skal gerast við skriftligum kravi til nevndina. Boð um eykaaðalfund verða givin eins og tað var vanligur aðalfundur. Eykaaðalfundurin viðgerð bara mál, sum verða nevnd í fundarboðunum.
§ 11 Broytingar í reglugerð felagsins skulu samtykkjast av í minsta lagi 2/3 av atkvøðunum á aðalfundinum. Limirnir skulu hava uppskot um broytingar í reglugerðini við í aðal fundarboðunum.
§ 12 Felagið kann avtakast á aðalfundinum ella á eykaaðalfundi. Hetta krevur at 2/3 av limunum er fyri at avtaka felagið.
Manningin í Liverpool Føroyar nevndini vald á aðalfundi 27 Desember 2016:
Formaður: Áki Johansen
Næstformaður: John Dam
Kassameistari Petur (Piddi) Olsen
Nevndarlimur Janus úr Dímun
Eykavaldur: Petur Frank Joensen


text:
Nýggjársrøða løgmans gamlaárskvøld 2017
Gott kvøld, góðu føroyingar.
“Eg hevði ongantíð áður hugsað, at eg stakk út úr heildini.
Men tá eg skuldi luttaka í einari altjóða paralympiskari svimjikapping, varð orðið “brekað” brádliga sett á meg.
Hóast eg hevði livað við rørslutarni alt lívið, var tað ikki fyrr enn onnur brúktu orðið “brekað” um meg, at eg fyrstu ferð kendi meg øðrvísi. Uttanfyri”
Orðini eigur svimjarin, Katrin Dagbjartsdóttir Johansen. Í 80’unum vann hon fleiri gullheiðursmerki við paralympiska landsliðnum.
At hon sum hálvvaksin á fyrsta sinni varð kallað brekað ávirkaði kanska, hvussu onnur sóu hana. Men mest av øllum ávirkaði tað hennara egnu sjálvsmynd.
Hesum hevur hon sjálv greitt frá.
***
Hetta er eitt dømi um, hvussu tey orðaspjøldrini, vit heingja um hálsin hvør á øðrum, ávirka bæði onnur og okkum sjálv.
Og í Føroyum hava vit við málburði mangan sett mark ímillum okkum sjálv og onnur.
Í klaksvíksstríðnum fingu summi eitt ósjónligt spjaldur um hálsin: "Fimmari". Og so var tað teirra samleiki.
Vit hava eisini sett mørk millum okkum og tey, sum hoyra til aðrar trúarbólkar enn vit.
Sum hava ávís eftirnøvn.
Sum búgva aðrastaðni í landinum.
Sum hava ein annan húðarlit.
Vit hava mangan latið tað, sum er øðrvísi, - og í okkara eygum negativt - rátt fyri, hvussu vit hava sæð hvør annan.
Hetta forðar fyri samstarvi, tí tá síggja vit ikki eginleikarnar hjá teimum, vit umrøða - og tey fáa heldur ikki víst okkum, hvat tey hava bjóða.
Katrin Dagbjartsdóttir Johansen er ein av mongum føroyingum, sum ikki unnist við orðið “brekað”.
Tað skilji eg væl.
Vit eru jú meira enn tey brek, vit øll bera. Enn tey orð, sum verða fest á okkum.
Og mangan siga spjøldrini, vit nýta, meiri um okkum sjálv - enn um tey, sum vit heingja spjøldrini á.
Við orðum og spjøldrum kunnu vit hámeta ella spotta.
Vit kunnu seta virði á øll lívsins viðurskifti. Og tað ávirkar hugburðin her á landi.
***
Og hugburðurin ávirkar okkara samfelag.
Seinastu árini hevur gingið væl - og tað er ikki bara tí, at náttúran hevur spælt við. Dirvið og viljin hjá føroyingum hava umsett góðu fortreytirnar til framgongd.
At vit eru fleiri enn 50.000 føroyingar, at vit hava avlop á fíggjarlógini, og at arbeiði er til allar hendur, sigur nakað um góðu gongdina.
Á ársins síðsta kvøldi kunnu vit staðfesta, at 2017 gjørdist eitt framúr ár.
Vit hava tí allar orsøkir til at velja tey føgru orðini, tá ið vit umrøða okkara land - og hvør annan.
Men kortini gera vit ikki tað.
Okkara orðaskiftið manar mangan fram gjáir.
Kontórshavn. Framleiðsluføroyar.
Homofobar. LGBT-samgongan.
Cafélattemammur í Havn. Skiparafrúur á bygd.
Tað eru vit ímóti teimum, og tey ímóti okkum.
Vit heingja spjøldur hvør á annan - og taka støðu til hesi spjøldrini, heldur enn persónarnar, sum spjøldrini hanga á.
Men.. vit eru bara 50.000 fólk í Føroyum. Vit hava ikki ráð til at býta okkum so smátt sundur í “okkum” og “tey”.
Í stóru myndini er jú bara ein bólkur í Føroyum - og tað eru “vit”.
Øll.
50.000 fólk við ymiskum lívsvirðum og sjónarmiðum.
***
Sjálvandi skulu vit kortini kunna vera ósamd - og kjakast.
Ósemjur eru drívmegin í fólkaræðinum, og eitt lívligt og stundum hvast orðaskifti er ein grundleggjandi táttur í at byggja land.
Og vit eru mangan ósamd. Um fiskivinnu. Um sjúkrahúsverk. Um sáttmálasamráðingar. Og um pensjón.
Onkur togar henda veg og onnur toga handa veg - men framgongd er jú ongantíð ein bein linja.
Gomlu føroysku varðagøturnar eru eitt gott dømi um, at gøtan fram má skáka ymsar vegir, fyri at ØLL fáa verið við.
Ikki bara tey, sum orka best. Sum eru djarvast. Ella sum eru staðkendast.
Júst tí standa varðarnir ikki í eini beinari linju.
Tað ræður um, at øll skulu koma fram.
Og í fluttari merking er tað tað sakliga kjakið, sum flytir okkara samfelag framá.
Tíverri síggja vit bæði útspilling og særandi spjøldur í kjakinum. Serliga á sosialu miðlunum vísir tað seg vera lætt at skriva orð, sum vit ongantíð høvdu sagt andlit til andlits.
Vit mugu duga betur at vera ósamd. At taka støði í útsøgnunum hjá hvør øðrum heldur enn spjøldrunum.
Tí hóast vit eru ósamd - ella kanska serliga, tá ið vit eru ósamd - eiga vit at tosa virðiliga.
Halgabók minnir okkum fleiri ferðir á at vanda okkum um orðini.
Jákupsbrævið staðfestir, at tungan er eldur. Og Paulus áminnir okkum soleiðis: Tala tykkara veri altíð dámlig, kryddað við salti.
Tað er torført. Men týdningarmikið.
Tí tá fólk tosa um “grammar reiðarar” gloyma tey, at teir mangan hava brotið slóð, skapt arbeiðspláss, stórar inntøkur og latið veldigar upphæddir til góð endamál.
Og tá ið fólk tosa um “tey øvundsjúku, alment settu”, gloyma tey, at uttan almennar skipanir var einki samfelag yvirhøvur. Uttan skúlar, sjúkrahús og vegir hevði vinnan havt munandi verri kor.
Hetta eru dømi um spjaðandi spjøldur.
Tí hvat hevur størri týdning - at fiska ella at skurðviðgera?
Tað ber ikki til at siga. Vit hava tørv á báðum. Steðgaði fiskimaðurin, rakti tað læknan. Steðgaði læknin, rakti tað fiskimannin.
Og útsøgnin hjá Katrini Dagbjartsdóttir Johansen, eigur at vera okkum ein áminning.
Spjaldrið, sum onnur festu á hana, ávirkaði hana. Fekk hana at kenna seg uttanfyri. Setta í ein kassa, har hon ikki kendi seg heima.
***
Sjálvur kenni eg eisini til bæði spjøldur og kassar.
Eg eri klaksvíkingur í Havn, men havnarmaður í Klaksvík.
Fór blaðungur at arbeiða við fiski, men endaði sum akademikari.
Eingin okkara er bara í einum kassa. Eingin er bara eitt spjaldur.
Tað vita vit.
Men einføldu kassarnir og spjøldrini gera tað lættari at seta mark millum okkum og tey, vit ikki eru samd við.
Hetta tænir ongum.
Vit mugu tosa fólk inn í felagsskapin, heldur enn út úr felagsskapinum.
***
Men at syndra felagsskapin er júst endamálið við hugtøkum sum “Fake news” og “alternativum fakta”.
í 2017 hevur heimurin vant seg við hesi hugtøkini. Og nú yppa vit bara øksl, tá ið ósannindi verða avdúkað.
Hesum rákinum eiga vit at ganga ímóti. Heldur eiga vit at byggja á sannleikan. Tað reiðiliga. Og samanhaldið.
Tí tá hesi virðini verða forfjónað er torført at sameinast. At semjast.
Og sum ein herfyri skemtandi tók til: “Í Føroyum snýr tað seg ikki um at finna breiðar semjur - men at finna breiðar ósemjur”
Aðrastaðni koma samgonga og andstøða javnan upp úr gjáunum, seta sundurlyndi og smáhugsan frá sær og nærkast óttaleys mótpartinum fyri at finna varandi semjur.
Hóast tey ikki fáa alt sítt ígjøgnum, so er tað teirra ábyrgd at skapa tryggar karmar um samfelagið.
Heldur taka ábyrgd fyri nøkrum, sum ikki er heilt fullkomið, enn ikki at taka ábyrgd yvirhøvur.
Her heima kemur flokkadrátturin tíverri mangan fram um viljan til at sameinast. Og her eru vit øll samsek.
Kjakstøðið hevur við sær ein mangan lítið virðiligan goragang.
Eg havi eisini varðhugan av, at føroyingar eru troyttir av skotgrøvunum.
At myndin hjá teimum flestu er munandi litríkari enn svørt/hvít.
Tí tað er sjálvandi ikki so, at alt, sum ein samgonga ger, er ringt.
Ella at alt, sum ein andstøða kemur við, er óbrúkiligt.
Mangan er tað lítið, sum skilir partarnar.
Eg vóni, at vit - øll somul - fara at taka okkum betri partar fyri.
At vit oftari hittast á miðjuni og laða varandi varðar.
***
Ein slíkur varði verður fólkaatkvøðan um stjórnarskipanina, sum ætlandi skal verða í 2018.
Á fyrsta sinni kunnu vit í felag staðfesta okkara egna demokratiska grundarlag.
Endamálið við stjórnarskipanini er at finna tað, vit eru samd um, heldur enn bara at stríðast um tað, vit eru ósamd um.
Vit eru jú samd um tað mesta.
Til dømis at í Føroyum ráða føroyingar.
At fólkið skal spyrjast í týdningarmiklum málum.
At børn skulu vaksa upp undir tryggum umstøðum, og eldri skulu hava virðilig kor.
Vónandi kunnu vit tosa hóvliga saman og finna tað, sum sameinir.
***
Vit eiga eisini mong, sum dagliga sameina og byggja brýr. Ímillum rík og fátøk. Ímillum øki í landinum. Ímillum tilflytarar og føroyingar.
Felagsskapir og føroyingar, sum eru skjót við tí góða orðinum og hjálpandi hondini.
***
Tað sóu vit til dømis, tá ið eldur kom í Varðan Pelagic.
Bjargingarfeløg, fyritøkur, myndugleikar og privatpersónar gingu saman fyri at basa eldin og hjálpa, tá ið fólk flýggjaðu frá húsi og heimi.
Sterkur samhugi kom úr øllum Føroyum.
Og frá Varðanum komu fyrst orð av eyðmjúkleika og takksemi - men síðani eisini orð, sum fingu orræði og vón at rísa úr kolaðu leivdunum.
Hetta var felagsskapur, tá ið hann er bestur. Tá ið vit gerast ein sterk eind og stuðla hvør øðrum.
Latið okkum minnast tað í gerandisdegnum.
Tann einstaki hevur tørv á felagsskapinum, og felagsskapurin hevur tørv á tí einstaka.
***
Nú vit bert eru fáar tímar frá nýggja árinum, er stundin komin til at dvølja við tað, sum farið er, og tað, sum koma skal.
Seta vit kósina ímóti størri spjaðing og sundurlaðing?
Millum miðstaðarøkið og restina av landinum.
Millum tey alment løntu og tey í privatari vinnu.
Tey konservativu og tey liberalu.
Ella velja vit kósina, har vit sameinast og royna at skilja hvør annan?
Og har vit sum minstamark virða hvør annan?
Tí virðingin - ella vantandi virðingin - ávirkar eisini næsta ættarliðið.
Og komandi ár, tá ið vit seta málmenning hjá børnum í miðdepilin, latið okkum tá minnast, hvussu tíðliga tey smáu byrja at endurtaka tey orð og spjøldur, vit so óumhugsað sleingja út.
***
Góðu føroyingar.
Fyri summi er tikkandi tíðin náðirík, tí hon spakuliga tekur okkum burtur frá tí, sum pínir.
Fyri onnur er tíðin náðileys, tí hon spakuliga førir okkum ímóti tí, vit óttast.
Men tá ið tað kemur til tíðina, hava vit einki vald.
Vit gera bert av, hvussu vit nýta avmarkaðu tíðina, okkum er tillutað.
Mín vón er, at vit í komandi ári fara at standa saman í felagsskapinum, heldur enn at spjaðast í bólkum.
At vit vera skjótari við tí góða orðinum.
Og at vit hugsa um ta stóru ávirkan, sum orð okkara hava - bæði á tey, vit royna at raka, tey, sum hoyra - og ikki minst okkum sjálv.
Í eini tíð, har vit hava allar hugsandi møguleikar, eiga vit fyrst og fremst at vera sonn. Reiðilig. Og søkja samanhaldið.
Eisini, tá ið vit eru ósamd.
Gott nýggjár, góðu føroyingar.
Gud signi Føroyar.
Aksel V. Johannesen
Løgmaður
-


text:
Vit halda sjálvandi eisini sjálvar, at tað er klæðiligari at brosa enn at gronast og tí er dagurin í dag ein sannur fagnaðardagur. Nú er nevniliga okkurt at fegnast um og tað er tíðindaskriv frá Jógvani Arge, formanni í mentamálanevndini í Havn, sum vit seta inn her. Lesið, njóti hesi tíðindi á tremur við tí, okkum dámar allarbest: cool cash og serkøna nevnd. Herðaklapp og klapp. Ikki eitt tað einasta neiligt orð hiðani (í dag). Hurra!
Starvsløn í navni William Heinesens
Tórshavnar Býráð fer á fundi hóskvøldið at taka støðu til eitt tilmæli frá síni mentamálanevnd um, at býráðið á hvørjum ári letur einum listafólki í Havnar kommunu starvsløn í eitt ár.
Mælt verður til, at hendan starvsløn verður uppkallað eftir býarins heimskenda heiðursborgara Williami Heinesen, sum gjørdi vart við seg í bókmentum, myndlist, leiklist og tónlist.
Tórshavnar býráð er kent fyri at virða tann týdning, sum eitt virkið og fjølbroytt mentanarlív hevur, og tað gera vit enn betri við eini slíkari starvsløn, sum eftir uppskotinum kann latast listafólkum á skiftandi økjum.
Í stødd verður skotið upp, at starvslønin svarar til eina læraraløn í eitt ár. Sett verður ein serkøn nevnd, sum býráðið og listafólk velja, at taka støðu til, hvør skal hava starvslønina. Ætlanin er at lata hana fyrstu ferð í 2012.
Uppskotið um William Heinesen starvslønina varð longu nevnt í einum mentanaráliti, sum Tórshavnar býráð útvegaði fyri tíggju árum síðani. Stórur partur av uppskotunum í tí álitinum eru síðani framd, men uppskotið um William Heinensen starvslønina kemur nústani ítøkiliga á býráðsins borð.
Vit ásanna samstundis, at tørvur er á einum nýggjum dagførdum mentanaráliti fyri Tórshavnar kommunu. Nógv er hent á økinum hesi árini, og nógv nýtt er undir sólini. Spurningurin um nýtt og dagført mentanarálitið kemur tí til viðgerðar í næstum.
Jógvan Arge, formaður í mentamálanevndini í Havn .
Reglugerð
Grein 1
William Heinesen var virkin í skaldskapi, myndlist, tónleiki og sjónleiki, og við sínum listaliga virki gjørdi hann Havnina kenda um allan heim. Honum til heiðurs letur Tórshavnar býráð á hvørjum ári starvsløn, ið ber navn hansara.
Grein 2
Starvslønin, kallað “Ársins William”, verður latin listafólki, ið hevur skapað verk, sum hevur havt týdning fyri føroyska list og listaligu menningina í høvuðsstaðnum ella til listafólk, sum hava víst serstakar gávur, ið eiga at fáa góðar umstøður at mennast. Listafólkið skal hava bústað í Tórshavnar kommunu.
Grein 3
Starvslønin samsvarar við eina ársløn hjá lærara í fólkaskúlanum í 21. lønarflokki, stigi 1, umframt frítíðarískoyti. Starvslønin verður goldin listafólkinum við einum tólvtaparti hvønn mánað í eitt ár.
Grein 4
Býráðið tilnevnir nevnd við fimm limum at gera av, hvør skal fáa ársins starvsløn. Nevndin verður vald av nýggjum eftir hvørt býráðsval. Trivnaðarstjórin er fastur limur í nevndini og er formaður. Býráðið velur 2 limir, og Listafólkasamband Føroya velur tveir limir í nevndina. Mentamáladeild býráðsins letur skrivara og kallar saman til fundar í nevndini.
Grein 5
Starvslønin, sum ikki kann søkjast, verður latin á føðingardegi William Heinesens, tann 15. januar á hvørjum ári. Nevndin er tó ikki bundin at lata virðisløn á hvørjum ári. Formaðurin í mentamálanevndini handar listafólkinum ársins William saman við skjali, har tilskilað er, hvørjar grundir nevndin hevði fyri at lata honum ella henni starvslønina.
(IS)


text:
Vikuskifti. Bløðini eru komin, eg gleði meg at lesa samrøðuna í Punktum.fo í Dimmalætting við Silju Strøm, tað sær út til at vera tað slagið av inspiratión, sum mann hevur pláss til leygarmorgun.Og har eru nógvar spennandi uppbyggiligar greinar og so ein óuppbyggilig, sum eg havi skrivað og sum hevur løgnu og neiligu yvirskriftina: "Sleppið skegginum og trívið í listina" og tað fyrsta eg bar eyga við beint nú í hesum mínum fyrsta miðlabroddi var ein slagvilla (for svartasta - introvert miðlaspísk implosión). Nåh men Hanus Kamban, Ingun í Skrivarastovu, Leivur Thomsen, Tórbjørn Jacobsen, Inger Smærup Sørensen, Vónbjørt Vang, Niels Arge Galan og so framvegis syrgja fyri, at blaðið er áhugavert. Stuðlið mentanini, keypið Vikuskiftisdimmuna og havið eitt herligt vikuskifti. Sosialin keypi eg sjálvandi eisini, eg veit ikki enn hvat er har av mentanartilfari, men eg veit, at gronutasta klumma í øllum heiminum, tann hjá Høgna Djurhuus er á síðu 7 í Vikuskiftissosialinum, og tað er í grundini nóg mikið at vita.
(KP)


text:
Umlættingin í Ovarugøtu
Umlættingin í Ovarugøtu er partur av eind 3 í Trivnaðardeplinum.
Samband fæst við eindarleiðsluna her
Umlættingin í Ovarugøtu
Ovaragøta 46
188 Hoyvík
Tlf. 297477
Umlættingin í Ovarugøtu heldur til í einum sethúsum Inni á Gøtu í Hoyvík. 19 børn og ung við autismu/asberger fáa umlætting, summi mitt í viku men tey flestu í vikuskiftunum.Í umlættingini gera tey ymisk ítriv inni, fara túrar, til ríðing og svimjing. Arbeitt verður við at geva børnunum/teimum ungu nakrar mennandi og innihaldsríkar dagar í umlætting. Tveir bilar eru knýttir til húsið. starvsfólk fara eftir teimum børnum sum koma av bygd fríggjadag
og koyra tey
í skúla mánamorgun.
21 starvsfólk arbeiða í umlættingini í Ovarugøtu
Dagført tann 05-04-2018


text:
Súlubonusskipanin verður enn sterkari!
Nýggja talgilda Súlubonusskipanin hjá Atlantic Airways er sera væl móttikin, og longu eru fleiri enn 14.000 limir í skipanini.
Atlantic Airways arbeiðir áhaldandi við at betra enn meira um Súlubonusskipanina, og nú skipanin er nakrar mánaðir gomul, hevur felagið gjørt eina eftirmeting. Grundað á hesa eftirmeting hevur Atlantic Airways gjørt nakrar tillagingar, ið koma limunum til góðar:
- Tíðin, vunnin stig eru galdandi, er longd úr fimm upp í sjey ár
- Stigatalið í skipanini verður nú tillagað soleiðis, at tað er lættari at samanbera við onnur flogfeløg
- Tað er nú eisini upp til 20% skjótari at spara sær stig til eina bonusferð
Jóhanna á Bergi, stjóri í Atlantic Airways sigur í viðmerking:
"Hesar broytingarnar koma øllum okkara súlulimum til góðar. Tað verður skjótari at spara sær stig til eina bonusferð og tey, ið ikki ferðast ofta, fáa í størri mun møguleika at gangnýta síni súlubonusstig, tí tíðin, stigini eru galdandi, er longd við tveimum árum. Stigatalvan er eisini broytt soleiðis, at gjøgnumskygnið fyri kundan verður størri.“
Nýggja stigatalvan sæst her:


text:
16. Aug 2015
Í døgunum frá 13. til 15. august skipaði Tórshavnar Súkklufelag fyri FM í landavegsúkkling. Kappast bleiv dag um dag og burtursæð frá hósdegnum, bleiv kappast í fagrasta veðri.Hódagin bleiv kappast í landavegsúkkling, fríggjadagin í einkultstarti og leygardagin í býarsúkkling. Ongin ivi var um hvør sterkasti...
07. Aug 2015
Sambært kappingarkalendarinum hjá TSF, so skuldi tær tríggjar FM kappingarnar í landavegsúkkling verða miðan septembur, men orsaka av at tá eru fleiri av okkara sterkastu súkklarum farnir av landinum aftur, so verður kappingarnar fluttar ein mánað fram, t.e. í døgunum frá 13. til 15. august.Kappast...
27. Jul 2015
Her brúka vit somu yvirskrift sum vit hava brúkt til aðra grein. Søgan endurtók seg ígjár tá seinasta og 5. etapa bleiv súkklað á Streymoynni. Torkil vann aftur ein sannførandi sigur. Hetta var 5. etapan og fjórði sigur til Torkil Veyhe, sum koyrur í bestu...
27. Jul 2015
Samlaða úrslitið eftir 5. og seinastu etapu av Volvo Kring Føroyar 2015 sæst her: ...
26. Jul 2015
Dávur lovaði olmussi tá Kongaetapan bleiv koyrd hósdagin. Á veg til Vestmanna hevði møðin sett seg í beinini, og hann misti tí nógva tíð í samlaðu støðuni. Men nógva møðin var burtur fríggjadagin, tá hann á Sandi koyrdi ein megnar einkultstart og kom á mál...
26. Jul 2015
Torkil gjørdi hattrick tá hann á Sandi vann triðja sigurin á rað. Triðja etapan bleiv koyrd á Sandoynni, og tá skuldu allir súkklar koyra sama tein og eins langt. Allir súkklarar skuldu tí koyra 18 km. Í mun til Kongaetapuna dagin fyri, tá Opni bólkur...
24. Jul 2015
Enn ein sigur til Torkil Veyhe, og enn ein dagur í fagrasta veðri. Aftur í gjár vísti Føroyar seg frá sínari bestu síðu, tá "Kongaetapan" skuldi súkklast.Leiðin gekk úr Klaksvík, um Eiðisskarð, suður gjøgnum Sundalagið, til Vestmanna, og so allan vegin niðan á Sornfelli. Ein...
23. Jul 2015
Tað var Torkil Veyhe, ið gjørdist fyrstur um málstrikuna í fyrstu etapuni av Volvo Kring Føroyar 2015. Teinurin, ið bleiv súkklaður byrjaði í Havnini - frá bilasøluni hjá Wenzel, ið er høvuðssponsorur til kappingina í ár.Leiðin gekk gjøgnum Kaldbakstunnilin, og norður gjøgnum Sundalagið, gjøgnum tunnilin...


text:
Januar sær dagsins ljós 10. desember 2012. Men søgan hevur røtur langt aftur í tíðina. Januar er ein samanrenning millum tvey grannskoðanarvirki, Inpact og Nota. Hvør í sínum lag, vóru hesar báðar fyritøkur sjónligar og eyðkendar á marknaðinum, og hava tær hvør í sínum lag verið við til at menna grannaskoðanarvinnuna í Føroyum.
Inpact varð stovnað í 1964, og er aldursforseti á grannskoðanarmarknaðinum. Nota varð stovnað fýra ár seinni, í 1968. Sostatt hava hesar báðar fyritøkur samlað heili 92 ár av søgu og 92 ár av førleikum. Saman savna feløgini sínar førleikar og bjóða nú føroyskum vinnulívi og myndugleikum eina breitt samansetta ráðgevingar- og grannskoðanartænastu á altjóða stigi.
Søgan hjá Inpact
Grannskoðaravirkið INPACT varð stovnað í 1964 undir heitinum Grannskoðaravirkið Jógvan Sundstein. Í 1986 tók Jógvan Amonsson prógv sum statsautoriseraður grannskoðari og var tilnevndur stjóri saman við Jógvani Sundstein. Teir róku virkið fram til 1. juni 2000, tá Jógvan Sundstein fór frá við eftirløn.
Síðani 1992 varð virkið rikið undir heitinum Grannskoðaravirkið INPACT.
Í oktober 2009 var leiðslan endurnýggjað og eigaraskarin víðkaður. Fróði Sivertsen statsaut. revisor, Heini Thomsen statsaut. revisor og Jógvan Joensen løggildur grannskoðari komu inn sum stjórar saman við Jógvani Amonssyni, samstundis sum teir gjørdust partaeigarar.
Grannskoðaravirkið INPACT varð nú rikið av fýra síðusettum stjórum og partnarum, harav tríggir eru statsautoriseraðir revisorar og ein løggildur grannskoðari.
Søgan hjá Nota
NOTA varð stovnað í 1968 av Carl Vilhelm Weihe. Áðrenn hann kom aftur til Føroya og stovnaði felagið, hevði hann arbeitt sum statsautoriseraður grannskoðari í Danmark.
Í 1993 bleiv Klaus Rasmussen samánari av felagnum eftir at verða blivin statsautoriseraður grannskoðari. Tá varð navn felagsins broytt til Rasmussen & Weihe, og felagið hevði hetta navn til november 2009, tá ið navnið varð broytt til NOTA.
Í 2007 valdi Klaus Rasmussen at gevast í fyritøkuni, og Hans Laksá, statsautoriseraður grannskoðari, gjørdist nýggjur stjóri í fyritøkuni.
Navnið Januar
Navnið Januar er súmbolskt. Januarmánaður er umráðandi tíð hjá grannskoðanarvinnuni, tí tá verður litið afturá, hvussu árið hilnaðist hjá kundunum, eins og mett verður um, hvussu nýggja árið fer at ganga. Samsvarandi hevur navnið eisini røtur í rómverska gudinum Janusi, ið hevði tvey andlit, og sum tí átti evnini at skoða bæði aftureftir og frameftir í tíð.
Januar helt fyrstu árini til á Glaðsheyggi í Havn, har ið Nota var áður, men er í 2016 flutt niðan á Óðinshædd í nýggj og snotulig hølir. Á nýggja virkinum eru fleiri enn 30 starvsfólk. Av hesum eru fýra statsautoriseraðir grannskoðarar.
Stjóri í Januar er Jógvan Amonsson.


text:
KUNNINGARFUNDUR UM MERCY SHIPS - Móður Teresa gjørdi útslagið
mentan08-02-2018 - 15:16 - Jóanis Nielsen
Mercy Ships Føroyar bjóðaði til kuningarfund í Løkshøll leygarkvøldið 27. januar kl.20:00, har kunnað varð um virksemi hjá hjálparfelagsskapinum Mercy Ships. Væl av fólki hevði leitað sær inn í Løkshøll, har tey bæði fingu at hoyra manskórið í Ebenezer og sangbólkin Tos.
Olaf Olsen greiddi frá Mercy Ships Føroyar, har hann kunnaði um, at ein deild varð sett á stovn í Føroyum fyri nøkrum árum síðani, og at tað var møguleiki at stuðla felagsskapinum ígjøgnum eina føroyska kontu.
Ein dokumentarfilmur varð vístur, sum varð tikin upp umborð á núverandi hospitalsskipinum Africa Mercy, meðan skipið var á missión á Madagaskar. Tað er journalisturin Peter Ingeman frá TV2, sum í 2016 vitjaði umborð á Africa Mercy saman við einum filmliði, sum við sínum upptøkutólum dekkaðu alt virkið bæði umborð og í landi - filmurin varð sera væl móttikin, samstundis sum hann hevði stórt árin á fólkið hetta leygarkvøldið í Løkshøll.
Ein litríkur faldari á føroyskum við nógvum myndum og upplýsandi teksti varð lagdur fram í Løkshøll, sum fólk kundu taka við heim.
FUNDURIN SETTUR
Hendrik Olsen, ein av nevndarlimunum í Mercy Ships Føroyar, setti løtuna við at greiða frá arbeiðinum hjá altjóða hjálparfelagsskapinum Mercy Ships. Hendrik greiddi sera neyvt og áhugavert frá arbeiðinum, samstundis sum hann legði fleiri myndir á stórskýggjan.
Hendrik greiddi frá hvussu visjónin tók skap í hjarta Don Stephans, sum, saman við konuni Deyon, grundlegði Mercy Ships. Tá tey fingu teirra ógvuliga tungt brekaða barn, øktist byrða og kall hansara, sum hann hevði havt frá tí hann var tannáringur, fyri teimum fátæku, sum bóru upp á sjúku og brek, men sum ikki høvdu møguleika at fáa neyðugu viðgerðina.
MÓÐUR TERESA
Sum Don hugsaði um hetta kom visjónin at ogna sær eitt hospitalsskip. Hann gekk við hesum tankanum í fleiri ár, inntil hann fór at vitja Móður Teresu í Calcutta í Indien. Don segði henni frá dreyminum um hospitalsskipið, og tá svaraði Móður Teresa beint fram: “Og Hvat gert tú so við dreymin?”
Orð hennara virkaði sum ein pískur í hansara samvitksu, og tað gingu fýra ár, áðrenn Don og konan tóku stig til at keypa tað fyrsta skipið í 1978. Síðani tá hevur Mercy Ships hjálpt millum 2,5 og 3 milliónum menniskjum við ikki færri enn fýra skipum.


text:
Leysir hundar og onnur djór
Sunda og Eiðis kommunur hava gjørt samstarvsavtalu við Føroya Landfúta um upptøku av leysum hundum og øðrum djórum í kommununi.
Fráboðan um leysgangandi djór verður givin til vakthavandi á politistøðini í Tórshavn, tlf. 351448. Vakthavandi gevur síðani boðini víðari til aktingarmannin í økinum.
Áðrenn djór verða útflýggjað ánara, verður gjald kravt fyri upptøkuna. Hevur ánarin ikki loyst djórið móti at rinda kostnaðin, verður djórið avhendað ella avlívað.
Samstarvsavtalan millum Sunda kommunu, Eiðis kommunu og Føroya Landfúta, har tey einstøku gjøldini eisini eru ásett, er at síggja her.


text:
Tað eru nógvir mátar at selja eina ogn. Vit hava sæð flestallar. Alt frá munnligum avtalum til sáttmálar á kaffifiltrum og sms-boð. Men í okkara eygum er bara ein máti at selja eina ogn. Og tað er saman við okkum.
Hví? Tað er einfalt. Tað snýr seg um tryggleika. Og at tingini verða gjørd ordiliga.
Tá tú selur tína ogn saman við okkum, veitst tú, at her er skil í. Millum okkara dugnaligu starvsfólk er m.a. løgfrøðingur, ið tryggjar, at allir handlar verða framdir eftir forskriftunum og fara rætt fram.
At selja eitt heim er sera persónligt. Lat okkum vera við til at tryggja, at tað verður gjørt virðiliga og væl. Tá tú skalt selja húsini, eigur tú at brúka vit og Skyn.
At selja eina ogn er persónligt og kensluborið. Tí hevur tað týdning, at sølutilgongdin er virðilig, og at hon ikki dregur út. Tað hevur týdning, at handilin ber á mál.
Um vit ikki selja ognina innan avtalaðu tíðina, so er okkara arbeiði ókeypis. Hetta er ein áminning til okkara – og ein eyka trygd til tín.


text:
28. Sep 2012
Foreldrafundur verður týskvøldið 9. oktobur kl.19 - 21 ...
20. Sep 2012
1. septembur byrjaði Jensina Magnussen her hjá okkum. Hon tekur við starvinum, nú Beinta Dalbø er í farloyvi. Vælkomin Jensina og vónandi fáa vit eitt stuttlig og gevandi ár saman! ...
16. Apr 2012
Í viku 29, 30 og 31 er stovnurin stongdur vegna summarfrí. Í nøkur ár hevur kommunan bjóða pláss til børnini á trimum dagstovnum um summarið, tá flest allir stovnar eru stongdir. Sum eina roynd verður tað bert Dagstovnurin á Landavegnum sum hevur opið hesar vikurnar...
16. Apr 2012
Fríggjadagin 20. apríl er ráðleggingardagur, tá er stovnurin stongdur. Á skránni er pedagogiska arbeiði á stovninum, og kemur Jan Willemoes, at hava dagin saman við okkum. ...
28. Sep 2011
Ráðleggingardagurin verður 4. novembur og tá er stovnurin stongdur. ...
22. Sep 2011
Hósdagin 22. septembur var Garðdagur á Lítlaskógi. Tað var sera hugnaligt. Foreldur og børn prýddu um í garðinum, so sum ruddaðu, plantaðu og gjørdu í stand. Vit bjóðaðu kaku og kaffi. Og tá ið vit vóru liðug at arbeiða, var borðreitt við heitari suppu við...
13. Jun 2011
Í viku 24 fara vit aftur at hava Sól Summar dag á Lítlaskógi. Tað er ein hugnaligur dagur fyri foreldrum og børnum. Vit tendra grillur, og foreldur hava høvið at taka mat við at grilla. Aftaná verður drekka og kaka eisini at fáa....


text:
Gjaldoyra
Gjaldoyra er peningseind í einum landi. Peningur er rætt og slætt pappírslepar og smá metalpetti, sum myndugleikarnir hava givið okkum at gjalda við, tá ið vit keypa. Tað hevur tí einki at siga, hvørjum tað er, vit gjalda við, bara fólk eru samd um virðið á gjaldoyranum.
Í gomlum døgum hava fólk ymsastaðni í heiminum brúkt til dømis neyt, tubbak, te og metal sum gjaldoyra. Fyri meira enn 2000 árum síðan gjørdu fólk pengar av dýrum metalli, til dømis silvuri og gulli. Men fyri 1000 árum síðan fóru kinverjar at brúka pengaseðlar, t.e. pappírslepar, sum bankin lovaði at taka og lata gull í staðin. Fyrstu kinversku pengarnir vóru gjørdir úr bronsu og høvdu skap sum amboð. Í langar tíðir gav eisini Tjóðbanki Danmarkar henda umbýtingarrætt, men varð hann avtikin í 1931. Elstu myntirnir eru næstan 3000 ára gamlir og eru úr Lýdia í Turkalandi. Í dag eru myntir helst tað, vit kalla smápengar.
Pengaseðlar eru størri upphæddir, teir eru torførir at falsa og nógv lættari enn myntir. Pengaseðlar eru gjørdir úr serligum pappíri. Vatnmerki er á teimum. Tað sæst, um tú heldur seðilin upp móti ljósi. Stjórnirnar í teim ymsu londunum geva út pengaseðlar og svara fyri virðinum, sum er skrivað á teir. Á seðlunum eru mynstur og myndir, sum eru sera torfør at falsa. Tað er bannað at falsa ella prenta pengaseðlar, og tey, ið falsa pengaseðlar, skulu rokna við harðari revsing. Danski Tjóðbankin hevur einkarrætt at gera føroyskar og danskar pengaseðlar. Fyri at tryggja okkum ímóti falsan, er ein plasttráður ella metaltráður drigin ígjøgnum pappírið. Allir seðlarnir eru eisini talmerktir. "Den Kongelige Mønt" (partur av Tjóðbanka Danmarkar) hevur eisini einkarrætt at sláa mynt. Hvør einstakur myntur hevur serstakt snið og eitt tal, sum sigur, hvussu nógv hann er verdur, og árið, hann er sligin. Pengaseðlar og myntir hava enn stóran týdning sum gjaldoyra, men reiðipeningur verður alt minni brúktur millum manna, í staðin fara vit at gjalda fyri okkum á annan hátt, til dømis við plastkorti.


text:
Føroya Pro Vita
Føroya Pro Vita er ein felagsskapur, stovnaður 12. juni 1992, ið arbeiðir fyri at verja rættindini hjá barninum í móðurlívi - ella við øðrum orðum: ímóti fosturtøku. Pro vita er latín og merkir fyri lív, og hetta sipar til endamál felagsins. Felagsskapurin byggir á kristiligt grundstøði og menniskjasýni, men er ikki knýttur at nakrari ávísari samkomu.
Hesin felagskapur er fullstedinga Bananas!
Grundarlagið undir Pro Vita rørsluni er Lejeune yvirlýsingin, ið er orðað av franska ættarbregðisgranskaranum Jerome Lejeune frá París.


text:
Yellowstone National Park
Yellowstone National Park er tann fyrsta tjóðarlundin í USA og eisini tann fyrsta tjóðarlundin í øllum heiminum. Størsti parturin av tjóðarlundini liggur í Wyoming, men hon røkkur eisini heilt inn í Idaho og Montana. Hon varð grundað í mars 1872 [1]. Náttúruvakra friðaða økið er fult við djóralívi; har liva bæði bisonoksar, úlvar, krúnhjørtar, bjarnir, elgar og nógv onnur.
Undir stóru og flottu Yellowstone National Park er Yellowstone Caldera. "Caldera" merkir kókandi pottur. Ja, við heimsins størstu tjóðarlund liggur eisini heimsins størsta eldgos, ið brádliga er byrjað at prutla aftur. Vísindamenn hava spátt, at eldgosið í væl umtóktu tjóðarlundini fer at goysa aftur í nærmastu framtíð. Eldgosið hevur goyst tríggjar ferðir tey seinastu tvær milliónir árini, og skjótt verður kanska fjórðu ferð. Um tað hendir, fer ikki at bera til at búgva á tveimum triðingum av landinum í Norðuramerika. Um tað fer at goysa, verður lava sprænd langt upp í luftina, og eitt tjúkt lag av eitrandi øsku fer at leggja seg allastaðni. Um Yellowstone Caldera fer at goysa aftur, fer tað at ávirka allan heimin.


text:
Klárt, reint og bleytt plast er lætt at endurnýta. Og IRF ynskir at gera nógv meira fyri at endurnýta hetta.
Í 2016 fekk IRF 36 tons av bleytum plasti, nevnt glærplast, at senda víðari til endurnýtslu. Hetta heldur IRF í minsta lagi kann tvífaldast.
Í trá við grøna samleikan ynskir IRF at endurnýta sum mest, heldur enn at brenna. Eisini tá ið talan er um plast.
Fíggjarligur fyrimunur hjá vinnuni
Tað, sum ber til at endurnýta av plasti, er klárt, bleytt og reint plast. Plastið skal vera so bleytt, at til ber at binda knút við tí.
Tað eru serliga vinnufyritøkur, ið hava nógv glærplast. Hjá teimum loysir tað seg eisini at lata inn til endurnýtslu í staðin fyri at brenna. Tað kostar nevnliga at lata inn at brenna, men tað er ókeypis at lata glærplast inn til endurnýtslu.
Skipanir eru gjørdar, at vinnufyritøkur og onnur, ið hava nógv glærplast, kunnu lata hetta í serligar sekkir, sum fáast frá IRF.
Eisini er gjørligt hjá kommunalu endurnýtsluplássunum at savna glærplast inn í klárar 240 l posar, ið fáast til keyps frá IRF.


text:
Tilfeingisbreytin á Miðnámi í Vestmanna er ætlað føroyskum ungdómum, sum hava áhuga fyri føroysku náttúruni, umhvørvinum og burðardyggari gagnnýtslu av náttúruríkidøminum. Tilfeingisbreytin gevur almennan lestrarførleika til hægri lærustovnar á jøvnum føti við hinar gymnasialu breytirnar.
Tilfeingisbreytin
Tíðindi
Fyrsta prógvið í ár
Julian Olsen var tann fyrsti næmingurin, sum fekk húgvuna á høvdið á Fiskivinnuskúlanum í 2015. Hetta var mánamorgunin tann 22. juni, tá næmingarnir vóru til endaliga próvtøku í munnligum lívfrøði A-stig, sum var tann seinasta...[Les meira]
Próvhandan
Próvhandan verður á Fiskivinnuskúlanum hósdagin 25. juni kl. 14.00.Í ár taka 23 næmingar HIF-prógv.Øll eru vælkomin til hátíðarhaldið.[Les meira]
Seinasti undirvísingardagur í góðum hýri
Seinasti undirvísingardagur er vanliga ólíkur øðrum skúladøgum, og soleiðis var eisini í ár. Næmingarnir í 3. flokki, sum fara til endaligu próvtøku í summar, møttu óvanliga tíðliga henda fríggjamorgunin, og líkt var til, at...[Les meira]
Smálomb á tilfeingisbreytini
Ilsliga veðrið í lembingartíðini hevur gjørt, at nøkur nýlembd lomb eru komin sera illa fyri, og helst eru nógv, sum ikki hava hóra undan. Tí gjørdu næmingarnir á tilfeingisbreytini sítt íkast fyri at bjarga tveimum lombum, sum...[Les meira]
Umsóknarbløð í pappírsútgávu
Umsóknarbløð í pappírsútgávu kunnu leggjast í postkassan á Fiskivinnuskúlanum hesar tíðir:Fríggjakøldið 13. mars til kl. 22.00, leygardagin 14. mars frá kl. 08.00 til kl. 22.00,sunnudagin 15. mars frá kl. 08.00 til kl....[Les meira]
Opið hús týskvøldið 10. mars kl. 19.30
Tilfeingisbreytin á Fiskivinnuskúlanum hevur seinastu tíðina kunnað á flestu framhaldsdeildunum í landinum, og kunningin endar við opnum húsi á skúlanum týskvøldið 10. mars kl. 19.30. Hetta seinasta tiltakið er serliga ætlað...[Les meira]
Nýbrot
Tveir fyrrverandi næmingar á skúlanum fremja nýbrot innan kanning av laksalús.


text:
Líknandi greinar
1. deild KÍ vann uppiborið 4-1 á B71
Í gjár hevði KÍ vitjan av besta liðnum hjá Sandoynni B71 og KÍ vann uppiborið 4-1, eftir at hava verið frammanfyri 2-1 í hálvleikinum. KÍ er 13 stig saman við NSÍ, men KÍ hevur betur málmun +14, ímeðan NSÍ hevur málmun +6. Her fleiri myndir av dystinum, klikk her “1. deild KÍ-B71 4-1” Málini skutu: Les meira…
Mikudagin 18. apríl í Havn og hósdagin 19. apríl 2018 í Klaksvík
Lene og Anika frá Kursus Center Struer koma til Føroyar tann 18. og 19. apríl. Tær gleða seg at vitja tær vøkru oyggjarnar og at hitta teir fyrru luttakararnir, og at deila teirra kunnleika. Tær hava góðar royndir, eftir nógv ár við luttakarum, sum tær hava hjálpt til eitt sunnari lív á www.KursusCenterStruer.dk Sjónarmiðið hjá Les meira…
Durita samskipar ung í arbeiði í ár
Arbeiðsverkætlanin fyri ung verður í ár skipað eitt sindur øðrvísi, eitt nú í umsóknar- og setanartilgongdini og á arbeiðsplássunum, sum í ár bæði vera á kommunala og privata arbeiðsmarknaðinum Ung í arbeiði hevur seinastu mongu árini verið fastur partur av sumrinum í Klaksvíkar kommunu, har ungir borgarar gerast partur av kommunalu arbeiðsorkuni í tvær vikur Les meira…


text:
Hjálpari okkara
Áðrenn amerikumaðurin David C. Egner byrjaði at undirvísa á einum kristnum skúla í USA, gjørdi hann av at fara eina rannsóknarferð til Europa. Áðrenn hann fór hesa fyrstu ferðina, var hann eitt sindur óttafullur, men hann vitsti, at ein bróðir í Harranum, Sotos Boukis, skuldi vera teimum til hjálpar teir sjey dagarnar, ferðalagið skuldi vera í Grikkalandi. Egner sigur frá, at tað lætnaði um hjartað hjá honum, táið hann kom á hotellið og rakti við, at Sotos longu var har og tók ímóti okkum. Kunnleiki, leiðbeining og persónliga hjálp hansara kundi ikki metast nóg høgt.
Jesus vegleiddi, stuðlaði og kendi lærisveinar Sínar nágreiniliga. Hann segði teimum frá, at Hann skuldi fara til Himmals frá teimum, men Faðir Hansara skuldi senda teimum Talsmannin, Heilaga Andan, sum skuldi læra teir alt og minna teir um alt, sum Hann hevði sagt teimum (Johs.14,26).
Heilagi Andin kom soleiðis á Hvítusunnudegi fyri at taka búgv í øllum teimum trúgvandi og gav teimum ta somu persónligu umsorgan, hóast ósæddur, sum Jesus hevði givið lærisveinum Sínum.
Heilagi Andin er ikki ein gátufull megi, men ein persónlig vera innaní einum og hvørjum, sum hevur trúð á Jesus Kristus til frelsu. Hann er lærari okkara (Johs.14,26 og 16,13), og vit fáa kraft til at vitna (Áp.1,8).
Latið okkum takka Harranum Jesusi fyri, at Hann hevur givið okkum okkara persónliga Hjálpara - Heilaga Andan.
Umsett úr Our Daily Bread
Mikkjal á Bergi


text:
Barnatannrøktin
Barnatannarøktin ger eitt áhaldandi arbeiði fyri at upplýsa og ráðgeva foreldrum og næmingum um góða tannarøkt. “Reinar tenn - brenna ikki” er slagorðið.
Fyribyrgjandi arbeiði byrjar longu tá barnið er um hált annað ár. Barnið verður kannað og avvarðandi verða vegleidd í góðari tannrøkt. Víst verður á týdning, at børn tíðliga fáa góðan vana við at busta tenn. Børnini koma síðani til kanning á hvørjum ári.
Tá barnið byrjar í 1. flokki, heldur barnið fram í skipaninni. Næmingurin verður framhaldandi kannaður á hvørjum ári ella eftir tørvi. Allir næmingar í 5. flokki verða kannaðir av sertannlækna í tannrætting.
Tannrøktarar koma út í flokkarnar at undirvísa. Her verður t.d. ráðgivið í tannrøkt og heilsugóðum mati. Fyribyrgingin hevur veruliga givið úrslit og fleiri og fleiri næmingar fara úr skúlanum við tonnum, sum ongantíð hava verið viðgjørdar.


text:
Tony Ross er enskur myndprýðari og rithøvundur, føddur 10. august 1938. Hann er føddur í London og gekk á Liverpool School of Art and Design. Hann býr nú í Chesire
Hann er kanska best kendur myndprýðari av Herviliga Henry bókunum, men hann hevur eisini sjálvur skrivað og myndprýtt sínar egnu bøkur. Kendast eru kanska bøkurnar um lítlu prinsessuna.
Útgávur:
1999 Eg vil hava eina systur
1999 Eg vil hava pottin
2004 Eg vil hava suttuna
2013 Lúsa ketta
Viðtal:
Rosanna Greenstreet: Q&A: Tony Ross. The Guardian 6. apríl 2013


text:
- Tíðindi, mentan og ítróttur
Eftir 110 árum: Hendan fer nú í søguna
Tørvurin á telefonbókini er tódnaður burtur í lítið og einki. Tí sendir Føroyra Tele sína seinastu telefonbók til prentingar seinni í ár.
Tað sigur John Syderbø, marknaðar og vørustjóri hjá Føroya Tele, sum hevur staðið fyri útgávuni, í samrøðu við útvarpið.
Kostar 1,2 milliónir
Sostatt verður 110. telefonbókin hin allar seinasta, tá hon kemur út í summar. Upplagið er nógv minkað seinnu árini og fólk hava eisini frábiðið sær útgávuna.
Men dyrnar standa enn á gloppi fyri møguleikanum hjá fólki at umbiðja eitt avrit, eftir at seinasta telefonbókin kemur út í summar, sigur John Syderbø.
Tað kostar Føroya Tele umleið 1,2 milliónir um árið at prenta telefonbøkur til allar fastar linjur í Føroyum. Men tann sparingin fer ikki koma kundanum til góðar við lægri prísum.


text:
skal spæla fyri Fyllingen í Bergen
Kjartan Johansen hevur undanfarin ár verið ein av berandi kreftunum á besta mansliðið okkara. Kjartan, sum er 21 ára gamal, hevur áður verið uttanlands og roynt eydnuna við hondbóltinum, og nú vóru aftur boð eftir evnaríka strandinginum. Hesa ferð gongur leiðin til Bergen.
- Felagið eitur Fyllingen og liggur í Bergen. Fyllingen er eitt ambitiøst felag, sum bleiv nummar 3 í fjør í bestu norsku deildini og skulu tí spæla EHF Cup í ár.
Eftir eitt væleydnað HM-endaspæl fyri U21-landsliðið í Algeria hava fleiri av føroysku leikarunum funnið sær felag uttanlands. Nógv hondbóltsfólk vóru til staðar, og ein teirra var ítróttarstjórin hjá FyllingenBergen Håndbold, sum legði merki til dygdirnar hjá Kjartani.
- Sportchefurin í felagnum var í Algeria við norska landsliðinum og hevur tá fingið gott eyga á mær. Vit prátaðu í Algeria og avtalaðu um at halda kontakt teir komandi dagarnar, og síðani er tað komið til, at vit hava gjørt eina avtalu til hetta kappingarárið.
At fara til eitt nýtt felag í einum nýggjum landi er ikki bara sum at siga tað. Tó valdi Kjartan, sum í mestan mun fer at kappast um plássið á høgra bakki, at taka av avbjóðingini í einum av bestu hondbóltsfeløgunum í Noregi.
- Eg valdi Fyllingen, tí at tað sær spennandi út, og hetta er nakað man hevur droymt um, síðan man var smádrongur. Mítt persónliga mál er at prógva, at eg klári meg á hesum støðinum og vil sleppa at spæla meg inná liðið.
Vit enda samrøðuna við at spyrja Kjartan, hvat hann heldur um møguleikarnar hjá StÍF hetta kappingarárið. Hann er bjartskygdur - serliga eftir sigurin á Kyndli síðsta vikuskifti.
- StÍF er í holt við eitt spennandi projekt. Teir hava fingið ein góðan venjara inn, og hava longu nú yvirraskað við at vinna á Kyndli, og hvør veit, hvat tað kann røkka til.
Vit ynskja Kjartani bestu eydnu í Fyllingen og gleða okkum at fylgja við gongdini.
kelda: www.stif.fo


text:
Fornminnisfelagið í Leirvík
Í 1999 byrjaði ein 5 manna bólkur at arbeiða fyri at ogna sær gamla skúlan í bygdini frá 1883, sum Føroya Stórlosja átti. Skúlin var í rættiliga ringum standi, og hóast ymsir tónleikabólkar í bygdini høvdu brúkt hann sum venjingarhøli seinastu 25-30 árini, stóð hann tá tómur.
5 manna bólkurin, sum kallaði seg “Áhugabólkurin Gamli Skúli” var Justinus K. Eliassen, Sakaris Guldbro, Ansvein Heinesen, Hákun Andreasen og Kristian Martin Eliasen.
Føroya Stórlosja vísti áheitanini frá áhugabólkinum um at keypa Gamla Skúla vælvild og varð hann keyptur 22. juli 2000 frá Føroya Stórlosju.
Ætlanin við keypinum var at bjarga bygninginum, tí hann var mettur at hava stóran søguligan týdning fyri bygdina. Somuleiðis var ætlanin at arbeiða fyri at seta bygningin í upprunaligan stand, soleiðis at hann kundi hýsa einhvørjum, sum hevur bygdasøguligan týdning.
Tað var ongantíð ætlan áhugabólksins, at hann framyvir skuldi standa sum eigari av skúlanum, og 22. september 2003, varð áhugafelagið Fornminnisfelagið í Leirvík stovnað, og Bygdasavnið “Gamli Skúli” varð stovnað á eykaaðalfundi hjá Fornminnisfelagnum í Leirvík 08. desember 2003.
Síðan stovnanina, hevur virksemið hjá Bygdasavninum mest verið at seta Gamla Skúla í stand, men í 2008 útgav Fornminnisfelagið ein bókling um útgrevsturin av víkingagarðinum á Toftanesi. Bóklingurin er á donskum og enskum.
Nevndin í Fornminnisfelagnum og Bygdasavninum Gamli Skúli er:
- Hákun Andreasen, formaður, tlf. 743135
- Jan D. Vang, næstformaður
- Kristian Martin Eliasen, skrivari og kassameistari
- John D. Joensen


text:
Danmark staðfesti 16. november 2004 ST-havrættarsáttmálan, sum gevur strandalondum rætt til landgrunn út um 200 fjórðinga sjómarkið, treytað av, at strandalandið kann skjalprógva, at landgrunnurin – eftir serligum ásetingum – veruliga røkkur so langt út.
Hetta merkir, at jarðfrøðiligar grundgevingar mugu fáast til vega, sum kunnu nýtast sum skjalprógv fyri at víðka sjóøkið. Øki eru bæði við Grønland og Føroyar, har grundarlag kann vera fyri møguligum landgrunskrøvum. Tílík krøv skulu leggjast fyri Landgrunsnevndina hjá ST í seinasta lagi 10 ár eftir staðfestingina av Havrættarsáttmálanum, og Danmark, Føroyar og Grønland fóru í 2003 undir fyrireikingararbeiðið hesum viðvíkjandi. Jarðfeingi hevur fingið til uppgávu at samskipa Landgrunsverkætlanina Føroya vegna. Tað verður gjørt í tøttum samstarvi við aðrar føroyskar og danskar stovnar og myndugleikar.
Nærri upplýsingar fáast við at venda sær til Martin V. Heinesen, Jarðfeingi, tlf. 357002. Eisini ber til at vitja heimasíðuna hjá danska granskingarmálaráðnum um landgrunsverkætlanina: www.a76.dk
Magnetiskar dátur
Jarðfeingi upptekur loftmagnetiskar dátur saman við Norges Geologiske Undersøkelse, Oljedirektoratet og fýra oljufeløgum.
Frá 6. mai og o.u. 60 dagar fram verða nýggjar magnetiskar dátur savnaðar inn frá einum flogfari yvir havleiðini norðan fyri Føroyar, íroknað økir bæði innan og uttan fyri 200 fjórðingamarkið, umframt á einum øki innan fyri norska 200 fjórðingamarkið – í Norðurdjúpum, eisini nevnt Norskahavinum.
Høvuðskanningarstøðin er á flogvøllinum í Vágum, men tað fer eisini at verða flogið frá flogvøllum í Noreg.
Samlaða longdin á upptøkulinjunum er o.u. 38.400 km. Flogið verður í ein útnyrðing-landsynning við 5 km millum hvørja linju og í ein útsynning-landnyrðing við 20 km linjufrástøðu. Flogfarið flýgur o.u. 213 m (700 ft) yvir sjónum, og magnetiska upptøkutólið hongur niður úr flogfarinum í o.u. 137 m hædd (450 ft).
Høvuðsendamálið við kanningunum er at innsavna magnetiskar dátur á einum øki, har lítið og einki finst av tílíkum dátum frammanundan. Hesar dátur skulu geva okkum
- Eina betri fatan av jarðfrøðiliga markamótinum millum meginlandsgrunnin og djúphavið
- Eitt nágreiniligt kort, sum vísir magnetiska fjølbroytni í undirgrundini
- Eina betri hylling á jarðbygnaðarligum og gosgjørdum fyribrigdum á og undir havbotninum
- Grundarlag fyri einum dagførdum myndli yvir jarðsøguligu gongdina á leiðini.
Hesar nýggju dáturnar verða samansettar við veranda magnetiskar og seismiskar dátur, fyri at vit á tann hátt kunnu fáa eina so fullfíggjaða mynd og fatan sum gjørligt av jarðfrøðiligu søguni við havbotnsspjaðing og gosvirksemi kring Atlantsmótið her á leiðini.
Landgrunskrav Føroya í Norðurhøvum handað ST
Havrættarsáttmáli ST (UNCLOS) gevur strandalondum landgrunsrættindi út um 200 fjórðingamarkið, um tey vísindaliga kunnu prógva, at teirra landgrunnur veruliga røkkur út hagar.
Síðani 2002 eru kanningar gjørdar bæði norðan fyri og sunnan fyri Føroyar (umframt á trimum økjum kring Grønland), og tað seinasta árið hevur ein task force undir leiðslu av Jarðfeingi og Danmarks og Grønlands Geologiske Undersøgelse (GEUS) skrivað og skipað fyrsta partin av tí ítøkiligu próvførsluni, sum fevnir um landgrunsøkið uttan fyri 200 fjórðingamarkið norðan fyri Føroyar. Próvskjølini vórðu nýliga handað donsku og føroysku uttanríkisráðunum, sum nú hava lagt tey fyri Landgrunsnevnd ST, CLCS, í New York.
Samstundis fer henda sama task force nú undir at fyrireika próvførsluna viðvíkjandi landgrunskravinum uttan fyri 200 fjórðingamarkið sunnan fyri Føroyar.
Fleiri onnur lond hava somuleiðis latið CLCS síni landgrunskrøv, og roknast má við, at nøkur ár ganga, áðrenn vit fáa endaligt svar frá Landgrunsnevndini.
Landgrunsøkið, ið Føroyar krevur norðanfyri, er á leið 90.000 ferkilometrar til víddar. Út til liðirnar er økið avmarkað av 200 fjórðingamørkunum hjá Íslandi, Jan Mayen og Noreg, meðan tað norður eftir er avmarkað sambært øðrum ásetingum í UNCLOS.
Ísland og Noreg gera landgrunskrøv á sama øki sum Føroyar. Ísland handaði ST síni krøv sama dag sum Føroyar, meðan Noreg handaði síni krøv longu í 2006. Noreg hevur fingið partar av sínum krøvum góðkendar, men enn eru smálutirnir í hesi góðkenning ikki almannakunngjørdir. Í 2006 varð trílandaavtala gjørd við Ísland og Noreg um landgrunsbýti í Norðurdjúpum, sum gevur Føroyum 27.000 ferkilometrar av landgrunni. Avtalan er tó treytað av úrskurðinum hjá CLCS.
Fyrireikingarnar av próvførsluni viðvíkjandi landgrunninum sunnan fyri Føroyar, á Føroya-Rockall Háslættanum, fara væntandi at taka 1-2 ár. Formliga tíðarfreistin at lata CLCS okkara landgrunskrøv er í 2014.
Í tráð við ásetingarnar hesum viðvíkjandi er landgrunskravið, ið latið er CLCS, í trimum pørtum:
- Executive Summary er alment og kann heintast her, meðan
- Main Body og
- Supporting Scientific and Technical Data eru ikki almenn
Aðrar viðkomandi leinkjur:
www.mfa.fo, ið er heimasíðan hjá Uttanríkisráði Føroya.
www.geus.dk, ið er heimasíðan hjá jarðfrøðistovninum í Danmark, GEUS.
www.a76.dk, ið er heimasíðan hjá Landgrunsverkætlanini.
http://www.un.org/Depts/los/clcs_new/clcs_home.htm, ið er heimasíðan hjá landgrunsnevnd ST, CLCS.
http://www.un.org/Depts/los/convention_agreements/texts/unclos/closindx.htm, ið er ein leinkja til sjálvan havrættarsáttmála ST.
Nærri upplýsingar fáast við at venda sær til Martin V. Heinesen, Jarðfeingi, tlf. 357002.